Haiwan Yang Hidup Selama 24,000 Tahun

Jangka hay.at sesuatu organisme sentiasa menjadi topik kajian saintis. Manusia misalnya mempunyai had hay.at dalam lingkungan 60 hingga 90 tahun.

Walaupun ada yang menghampiri 100 tahun seperti Putera Phillip misalnya, ia tidak mengubahkan purata umum. Berkat daripada keamanan sejagat, perubatan moden dan usaha vaksinasi, jangka hay.at manusia bertambah daripada 50-an sampai 80-an.

Tahap peningkatan usia pula berbeza antara manusia, bagaikan ada jam dalam tubuh setiap orang. Dalam bahasa sains tinggi, usia manusia mempunyai perkaitan mendalam dengan kumpulan zarah dan elektron (Fried & Nezin, 2017).

Bermakna perkaitan antara zarah dan elektron ini harus diubah terlebih dahulu, untuk melambatkan “penuaan”. Cuma bagaimana?

Semua organisme mematuhi hubungan zarah dan elektron ini. Begitu juga dengan organisme halus, yang mungkin sedikit berlainan… kerana ada organisme mikro boleh hidup begitu lama. Namun organisme mikro mempunyai keistimewaan.

Jika keadaan sekeliling mengizinkan, mereka boleh berhibernasi dan hidup balik pada zaman lain.

Pada tahun 1696, seorang penulis bernama John Harris menerangkan tentang sejenis organisme mikro digelar rotifer. Beberapa tahun kemudian, ilmu tentang rotifer dikembangkan saintis Antonie van Leeuwenhoek (Sylvia, Fuhrmann, & Hartel, 2005).

Rotifer ini sangat halus, dalam lingkungan 50 µm hingga 2000 µm (2 mm); majoriti hidup di persekitaran air tawar. Sebanyak 450 spesis rotifer dikelaskan sebagai bdelloidea, yang mengamalkan perseny.awa.an tanpa spe.rma (parthenogenesis).

Saintis berpendapat rotifer kelas bdelloid mempunyai sejarah 25 juta tahun, barangkali organisme mikro yang sangat kuno dalam alam ini.

Ada sebab kenapa rotifer ini mampu hidup lama. Mereka tahan lasak. Baru-baru ini, saintis Rusia menemui rotifer kelas bdelloid dalam lapisan ais di kawasan Artik sebelah Siberia.

Mereka ingin mencari rotifer paling tua yang masih hidup. Setakat ini saintis hanya menemui rotifer sekitar 10 tahun sahaja yang tersembunyi di sebalik lapisan ais.

Alangkah terkejutnya mereka, kerana rotifer yang mereka jumpa berusia 24,000 tahun… masih hidup, bergerak dan bernya.wa meskipun tidur begitu lama (Shmakova, et al., 2021). Rotifer ini hidup pada ketika Bumi masih berada dalam Zaman Ais (2.4 juta tahun dahulu hingga 11,500 tahun dahulu).

Dan mereka masih hidup sekarang kerana dibekukan. Kiranya mereka sekadar berhibernasi sehingga suhu sekeliling menjadi normal semula.

Organisme Lain Yang Dihidupkan Semula

Penemuan bdelloid rotifer 24,000 tahun ini mendapat perhatian luas di alam maya. Ramai mahu rotifer ini dikembalikan ke tempat mereka jumpanya. Menurut mereka, cukuplah satu pan.demik dalam nada gurauan.

Penemuan makhluk silam sebenarnya sudah menjadi perkara biasa. Demikian hari saintis menemui bang.kai tupai yang dibekukan dalam lapisan ais kawasan Artik selama 32,000 tahun. Dalam perut tupai ini pula, ada sejenis biji yang berjaya disemai saintis (Yashina, et al., 2012).

Menggunakan teknologi sedia ada, mereka berjaya mencambahkan biji benih tersebut. Dan ini bunga daripada benih 32,000 tahun lalu:

Selain bunga ini, saintis juga berjaya mengembalikan sejenis lumut yang beku di Antarktika selama 400-1000 tahun (Roads, Longton, & Convey, 2014). Malah cacing pun dihidupkan semula, selepas tidur selama 30,000 tahun… juga di Siberia (Shatilovich, et al., 2018).

Buat masa sekarang, saintis masih belum mampu menghidupkan semula organisme besar seperti gajah mammoth. Sebenarnya organisme besar terlalu rumit, tambah pula kalau mamalia. Dengan erti kata lain, aj.al tetap aj.al untuk mereka.

Tetapi saintis Rusia sedang gigih mencari jalan jika bahan genetik mereka boleh digunakan untuk sekurang-kurangnya mengembalikan spesis yang sudah pµpµs.

Rotifer patutnya lama ma.ti apabila dibekukan. Bukan semua rotifer boleh tahan sejuk pun. Tetapi rotifer yang bertahan 24,000 tahun ini menemui cara untuk melindungi sel dalaman mereka. Dan teknik mereka masih dikaji saintis.

Mungkin ada yang tertanya-tanya: apa manfaat kita dapat kalau kaji makhluk purba? Banyak manfaat. Ilmu takkan sesekali merugikan. Satu manfaat paling jelas ialah, saintis boleh faham tentang proses evolusi rotifer misalnya.

Dengan hanya membanding dengan rotifer 24,000 tahun lalu, mereka boleh nampak dari segi ciri-ciri fizikal. Ini akan membuka jendela tentang “sifat”, “sikap” dan “perangai” rotifer itu sendiri.

RUJUKAN:

Fried, R., & Nezin, L. (2017). Evidence-Based Proactive Nutrition to Slow Cellular Aging. CRC Press.

Roads, E., Longton, R.E., & Convey, P. (2014). Millennial timescale regeneration in a moss form Antarctica. Current Biology. 24 (6): 222-223.

Shatilovich, A.V., et al. (2018). Viable nematodes from Late Pleistocene Permafrost of the Kolyma River Lowland. Doklady Biologal Sciences. 480 (1): 100-102.

Shmakova, L., et al. (2021, Jun 7). A living bdelloid rotifer from 24,000-year-old Arctic permafrost. 31 (11): 712-713.

Sylvia, D.M., Fuhrmann, J.J., & Hartel, P.G. (2005). Principles and Applications of Soil Microbiology. Pearson Prentice Hall. Halaman 184.

Yashina, S., et al. (2012). Regeneration of whole fertile plants from 30,000-y-old fruit tissue (ditapiskan) in Siberian permafrost. PNAS.


Fakta Menarik Mengenai Megalodon – Jerung Terbesar Dalam Sejarah

Semua orang suka beriadah di tepi pantai, mendengar irama ombak  yang tidak jemu menyisir pasir.

Tetapi tiada siapa suka kalau tiba-tiba timbul sirip jerung… tambah pula kalau 10 meter jauh. Jerung merupakan haiwan laut yang menakutkan. Dengan panjang 5.5 meter, ia mampu berenang laju untuk membuat ser.angan meny.ambar.

Sekarang bayangkan, seekor jerung dengan panjang 18 meter pula. Kedengaran agak janggal – tetapi sebenarnya, itulah saiz jerung megalodon (otodus megalodon).

Sebagai aktiviti bayangan, cuba ukur panjang jubin lantai. Kalau panjangnya 12 inci (30.5 cm), itu maknanya satu kaki.

Sekarang kira 60 kaki panjang. Itulah saiz 18 meter, anggaran panjang megalodon yang pernah menguasai lautan besar sekitar 23 juta hingga 3.6 juta tahun dahulu. Ada juga yang menjangka bahawa megalodon mampu mencecah 20 meter (Long & Siversson, 2021).

Dengan gigi bergerigi, megalodon merupakan pemang.sa daging yang tidak ditandingi haiwan lain (Davis, n.d.), yakni seekor apex pred.ator.

Tetapi penguasa agung lautan ini akhirnya tersungkur juga pada tangan alam semulajadi. Apa yang berlaku? Bagaimana keadaan lautan pada ketika megalodon mula berkurangan?

Dan yang paling penting sekali, bila megalodon mula berkurangan? Sampai hari ini, masih ada orang yang percaya bahawa megalodon mendiami laut dalam. Malah sebelum filem The Meg (2018) keluar lagi, prasangka ini sudah ada.

Sebenarnya pendapat sebegitu hanya relevan dalam filem sahaja… melainkan jika ada perubahan biologi yang tidak diketahui secara saintifik. Megalodon hidup dalam persekitaran lebih kurang seperti manusia.

Spesis ini suka dua jenis perairan – tropika dan subtropika. Sebab itulah gigi megalodon dijumpa dalam setiap benua… kecuali Antartika. Gigi megalodon paling banyak ditemui pakar paleontologi laut.

Kerana jerung sentiasa mendapat gigi baru dalam purata setiap 7 hingga 14 hari. Sepanjang hidup, jerung mungkin menggantikan 40,000 gigi baru.

Lokasi penemuan menunjukkan sebab kenapa megalodon tidak mungkin hidup di dasar laut.

Sekitar 2.6 juta tahun dahulu, Bumi mula mengalami penyejukan global yang menurunkan purata suhu setiap benua (termasuk perairan).

Waktu ini, banyak spesis mengalami kepµpµsan. Penyu (testudines) mempunyai taburan spesis yang banyak. 43 peratus daripadanya hilang buat selamanya, mengganggu rantaian makanan hingga menjejaskan semua spesis.

Jerung megalodon juga kehilangan habitat. Spesis yang menjadi makanannya mungkin berjaya menyesuaikan diri di laut yang lebih sejuk. Akan tetapi, megalodon tidak berevolusi.

Haiwan yang gagal berevolusi tentu sekali pµpµs. Tambah pula megalodon suka melahirkan anak di kawasan pesisiran pantai yang selamat daripada anc.aman haiwan laut besar.

Aras laut yang menurun (kerana ais terbentuk tebal di kawasan kutub) dipercayai meran.apkan kawasan pembi.akan megalodon.

Mengambil kira hakikat ini, memang mustahil megalodon mampu hidup di dasar laut. Jerung suka perairan bersuhu 20ºC hingga 30ºC. Laut dalam pula mempunyai purata suhu sekitar 4ºC.

Aktiviti geoterma di dasar laut mungkin boleh memanaskan suhu sekeliling. Tetapi ruangan yang ada terlalu kecil untuk gergasi laut seperti megalodon.

Jika kolam yang besar pun tidak cukup untuk jerung putih (carcharodon carcharias) – takkan megalodon boleh hidup di kawasan dasar yang terhad.

Kalau betul megalodon hidup di sana, makanan pula menjadi isu. Megalodon perlu memakan dengan banyak untuk menampung tubuhnya yang besar, barangkali 1,130 kilogram setiap hari.

Haiwan dasar laut terdiri daripada ikan-ikan kecil. Haiwan yang besar seperti sotong gergasi mungkin boleh menjadi santapan megalodon. Tetapi ada satu lagi realiti yang tidak boleh dinafikan.

Semua gigi megalodon berasal daripada zaman jutaan tahun dahulu. Diulangi semula – jerung mendapat 40,000 gigi baru setiap ekor.

Jika megalodon masih mendiami laut, dua benda akan berlaku: 1) saintis/nelayan akan jumpa kesan gig.itan teruk pada badan ikan besar lain dan 2) banyak gigi bukan fosil akan ditemui saintis.

Memandangkan dunia semakin panas, megalodon tentu sekali sudah lama keluar. Namun apakan daya – megalodon sudah pµpµs dan hanya tinggal dalam kenangan sahaja.

RUJUKAN:

Davis, J. (n.d.). Megalodon: the truth about the largest shark that ever lived. National History Museum.

Long, J., & Siverssson, M. (2021, Mac 12). Making A Megalodon: The Evolving Science Behind Estimating the Size of The Largest Ever (ditapiskan) Shark. IFL Science.


Peta Arkeologi Ibu Kota Mongol Didedahkan Buat Kali Pertama

Semasa Empayar Mongol berada di kemuncak kekuasaannya pada abad ke-13, ibu kotanya Karakorum menjadi tumpuan para pedagang yang melalui Laluan Sutera. Tidak banyak sisa ibu kota itu masih wujud sehingga hari ini. Tetapi terima kasih kepada kecanggihan teknologi hari ini, pengkaji arkeologi dapat memeta keseluruhan kawasan Karakorum.

Karakorum diasaskan pada 1220 Masihi oleh Genghis Khan. Pada awalnya, ia hanya berperanan sebagai kawasan petempatan tetapi beliau sedar potensinya dari segi nilai strategik. Selepas Genghis mangkat pada 1227, usaha tersebut diteruskan oleh puteranya Ogodei.

Bagi memperlihatkan prestij Karakorum sebagai sebuah ibu kota empayar, monumen-monumen termasuk istana dan bangunan indah dibina di kawasan rata berhampiran dengan Lembah Sungai Orkhon itu. Usaha ini bukan saja dimulakan semasa era Ogodei tetapi disambung oleh khan-khan yang seterusnya. Karakorum menjadi tuan rumah bukan saja kepada para pedagang tetapi juga golongan artisan, diplomat dan pengembara.

Sebelum ini, kebanyakan kajian arkeologi dibuat sekitar dalam lingkungan kota itu sendiri. Lantaran itu, agak sukar bagi komuniti arkeologi memahami skala sebenar kehebatan Karakorum walaupun banyak disebut dalam catatan pedagang dan pengembara Eropah.

Tetapi semua itu berubah apabila sepasukan pengkaji arkeologi diketuai Jan Bemmann dari Universiti Bonn membuat tinjauan di runtuhan Karakorum selama 52 hari menggunakan peralatan yang dipanggil SQUID. SQUID merupakan alat yang mengukur topografi dan lapangan magnetik bawah tanah bagi menghasilkan peta kawasan yang belum diekskavasi.

Dari situ, data ini digabungkan dengan data sejarah, tinjauan udara dan data tinjauan sebelumnya. Dan ia akan menghasilkan peta dengan imej kepadatan dan struktur-struktur yang wujud di situ pada zaman kegemilangannya. Bagi Bemmann, ia merupakan sesuatu yang menakjubkan kerana peta ini menunjukkan bekas lokasi bangunan atau jalan-jalan yang pernah wujud sekitar Karakorum.

Peta baru ini turut mendedahkan Karakorum sebenarnya meliputi kawasan Lembah Orkhon. Ini menunjukkan petempatan-petempatan, stesen-stesen bekalan dan bangunan-bangunan sebenarnya tersebar luas sekitar kawasan lembah. Justeru, Bemmann merasakan Karakorum tidak patut digelar sebagai ibu kota diraja tetapi sebagai lembah diraja Mongol.

Jadi, apa yang membuatkan Karakorum dikagumi oleh para pengunjungnya? Jawapannya terletak kepada sumber yang membiayai pembinaan dan pengindahan kota tersebut: aktiviti keten.te.raan mereka. Selain membawa sumber bahan mentah, pihak Mongol turut membawa artisan dan jurubina handal dari pelbagai wilayah termasuk dunia Islam untuk membina kota tersebut.

Satu tanggapan indah berkenaan Karakorum datangnya dari pendeta Franciscan berdarah Flemish, William of Rubruck. Semasa mengunjungi salah satu istana Mongol di Karakorum, beliau merasa takjub melihat pancuran minuman berbentuk pokok yang diperbuat daripada perak. Apabila tetamu merasa dahaga, khadam akan membawa minuman pancuran seperti madu, arak beras dan susu.

Bagi pihak Mongol, gaya hidup nomad mereka jelas menunjukkan mereka bukan pembina kota. Lantas, mereka memerlukan nasihat dan bimbingan bagi menghasilkan imej Karakorum yang indah kepada pengunjungnya. Menariknya, 40% kawasan tanah sekitar tembok Karakorum dibiarkan kosong berdasarkan tinjauan peta Bemmann.

Tetapi menjelang abad ke-15, kota tersebut ditinggalkan. Ia hanya ditemui semula oleh pengkaji arkeologi pada 1889 tetapi hanya sedikit kesan fizikal kota yang tinggal. Bagi Bemman, dengan peta ini, ia diharap dapat membongkar lebih banyak rahsia kota kebanggaan orang Mongol itu.

Kalau anda berminat dengan artikel-artikel berkaitan dengan TAMADUN MONGOL kami nak cadangkan buku terbaru terbitan kami, KITAB TAMADUN MONGOL. Boleh dibeli diwebstore kami pada pautan: bit.ly/pratempahktmktr


1 Febuari – Tertubuhnya Persekutuan Tanah Melayu

Pada hari ini, 1 Februari 1948, telah termetrai satu perjanjian yang ditandatangani bersama oleh sembilan Raja-Raja Melayu, dan dua Negeri Selat (Singapura dipisahkan sebagai British Crown Colony) juga wakil-wakil British ketika itu untuk menggabungkan semua 11 negeri-negeri ini menubuhkan sebuah persekutuan yang dinamakan Persekutuan Tanah Melayu.

Penubuhan Persekutuan Tanah Melayu ini sekaligus menggagalkan perancangan British yang asalnya mahu mewujudkan Malayan Union yang akan terus mencengkam Raja-Raja Melayu untuk kekal taat dan akur kepada telunjuk British. Persekutuan Tanah Melayu ini menggantikan Malayan Union yang telah dibubarkan pada 21 Januari tahun yang sama, kerana bantahan orang-orang Melayu yang dipimpin Dato’ Onn dan kemudiannya disertai bersama Raja-Raja Melayu.

Penubuhan Persekutuan Tanah Melayu ini telah merintis jalan awal kepada kemerdekaan Tanah Melayu, sembilan tahun selepas itu. Ia telah mengembalikan semula kuasa Raja-Raja Melayu tanpa dipengaruhi kembali oleh Residen dan penasihat Inggeris di negeri masing-masing. Malah ia memperkenalkan juga konsep sebuah kerajaan persekutuan yang padanya wujud Sistem Raja Berpelembagaan.

Penubuhan Persekutuan Tanah Melayu ini juga merupakan sebuah proses dekolonisasi British yang kembali selepas P3rang Dunia Kedua dengan BMA. Perjanjian ini juga seterusnya memastikan semua negeri-negeri yang bersekutu ini memberikan pula kerjasama rentas sempadan antara negeri dan menumpukan pula usaha persekutuan untuk membanteras kegiatan subversif dan k0munis. Malah, ketika perjanjian ini ditandatangani, kegiatan k0munis begitu aktif dan memuncak kerana Tanah Melayu ketika itu sedang berada di ambang Darurat yang pertama (1948-1960).

Kebersamaan dan persepakatan sebuah Persekutuan Tanah Melayu ini digambarkan pada bendera dan jata Persekutuan Tanah Melayu di bawah yang kemudiannya dikibarkan buat pertama kali pada 26 Mei 1950.

Selamat Hari Persekutuan Tanah Melayu.

“تانه ملايو، برسكوتو برتمبه موتو”


4 Kanak-Kanak Untuk Dijual

Gambar ini menghiasi dada sebuah akhbar yang diterbitkan agensi akhbar tempatan iaitu Vidette-Messenger, terletak di Valparaiso, Indiana, Amerika Syarikat, bertarikh 5 Ogos,1948. ‘Iklan’ ini juga turut diterbitkan beberapa akhbar lain.

Sedikit latar belakang mengenai akhbar tersebut, Vidette-Messenger telah ditukar namanya kepada Vidette-Times setelah dibeli oleh Howard Publications pada tahun 1994.

Dapat dilihat dengan jelas perasaan gementar dan keliru kanak-kanak di dalam gambar tersebut apabila melihat ibu mereka yang mengandung itu memalingkan wajahnya dari jurugambar.

Kapsyen yang tertulis mengenai gambar yang disiarkan didalam akhbar tersebut adalah seperti berikut;

“Papan tanda besar ‘Untuk Dijual’ yang terletak di halaman sebuah rumah di Chicago, seakan menggambarkan kisah tragis pasangan suami isteri Encik dan Puan Ray Chalifoux yang berdepan tindakan pengusiran dari apartmen mereka. Tanpa tempat untuk memohon pertolongan, pemandu trak arang batu yang kini tidak mempunyai pekerjaan dan isterinya membuat keputusan untuk menjual keempat-empat anak mereka. Puan Lucille Chalifoux memalingkan wajah dari kamera sambil ditenung anak-anaknya dengan rasa keliru. Di anak tangga bahagian atas adalah Lana dan Rae, masing-masing berumur 6 dan 5 tahun. Manakala di anak tangga bawah adalah Milton dan Sue Ellen, masing-masing berumur 4 dan 2 tahun.

Ada di antara ahli keluarga Puan Chalifoux menuduh beliau bahawa gambar ini hanyalah sekadar lakonan dan beliau telah dibayar untuk melakukan perkara sebegini. Namun sebaliknya, Puan Chalifoux memang telah berniat dan serius untuk menjual anak-anaknya. Dalam masa 2 tahun selepas gambar ini diambil, kesemua anak termasuk bayi di dalam kandungan beliau juga telah dijual kepada keluarga berlainan.

Dipisahkan..

Rae Ann Mills dan adik lelakinya Milton telah dijual kepada keluarga pasangan Zoeteman pada 27 Ogos, 1950. Nama mereka juga telah ditukar menjadi Beverly dan Kenneth. Walaupun situasi di rumah keluarga kandung mereka berdua berada dalam keadaan genting, rumah “ibu bapa baru” mereka bukanlah penyelamat kepada kedua-dua adik beradik malang tersebut.

Mereka sering dirantai di bangsal dan dipaksa bekerja lebih masa di ladang milik keluarga tersebut. Milton masih memperingati tentang ketika dipanggil ‘hamba’ oleh figura bapa barunya. Satu gelaran yang ‘diterima’ Milton oleh kerana tidak memahami maksud disebalik perkataan itu.

Walaupun Rae Ann dan Milton tidak melalui proses pengambilan anak angkat secara rasmi oleh pasangan ‘durjana’ tersebut, adik mereka iaitu David apabila ketika gambar diambil berada di dalam rahim ibu kandung mereka, telah melalui proses pengambilan anak angkat secara sah disisi undang-undang oleh pasangan lain iaitu Harry dan Luella McDaniel.

David dan ibubapa baru beliau yang hanya tinggal beberapa batu dari kediaman pasangan ‘dari neraka’ Zoeteman, memperingati bahawa beliau sering melawati kakak dan abangnya dengan mengayuh basikal, untuk membuka rantai mereka berdua, sebelum pulang ke rumahnya.

Meningkat remaja.

Ketika Rae Ann berumur 17 tahun, beliau meninggalkan rumah tersebut, tidak lama selepas mengalami situasi kejam dan traumatik, apabila beliau telah dicvlik dan dir*gol yang kemudiannya mengakibatkan gadis remaja itu mengandung. Rae Ann telah dihantar ke rumah bagi remaja mengandung dan selepas melalui proses bersalin, setibanya Rae Ann kembali pulang ke rumah, bayi Rae Ann telah diserahkan sebagai anak angkat.

Manakala apabila Milton meningkat dewasa pula, Milton bertindak balas dengan amukan g4nas yang disebabkan oleh segala pvkulan, pend3raan dan kelaparan yang dihadapi beliau. Hakim memutuskan bahawa Milton merupakan ancaman kepada masyarakat. Dan beliau menghabiskan beberapa tahun di sebuah hospital m3ntal selepas terpaksa memilih diantara hospital mental dan pusat tahanan juvana.

Kedua-dua beradik tersebut tidak mengetahui nasib apa yang menimpa terhadap dua lagi adik beradik mereka iaitu Lana dan Sue Ellen. Walaubagaimanapun, ia selepas bertahun-tahun kemudian, mereka dapat berhubung kembali melalui media sosial. Bagaimanapun, Lana telah men!nggal dvnia pada tahun 1998 akibat kanser, tetapi Sue Ellen masih hidup.

Sue Ellen dibesarkan tidak jauh dari rumah asal mereka di kejiranan Chicago East Side. Pendapat Sue Ellen mengenai ibu kandung mereka adalah seperti berikut;

“She needs to be in h*ll b*rning”.

Dewasa.

Wanita di dalam gambar iaitu ibu kandung mereka, telah berkahwin lagi sekali, selepas ‘memberi’ atau menjual 5 orang anak-anaknya dan kemudiannya memperoleh 4 orang anak perempuan yang baharu bersama suami baru.

Apabila anak-anak yang telah dijual itu bertemu ibu kandung mereka, mereka menggambarkan beliau seperti seolah tiada rasa kasih dan sayang dan langsung tiada penyesalan terhadap perbuatan beliau menjual mereka.

Walaubagaimanapun, David McDaniel mempunyai pendapat yang berlainan tentang sikap dingin ibunya dan ianya seperti berikut;

“Sejurus ibu melihat saya, ibu berkata ‘Kamu kelihatan seperti ayah kamu’ .” – Tambah McDaniel lagi;

“Ibu tidak pernah memohon maaf. Ketika itu, ia adalah tentang kemandirian. Siapa kita untuk menghukum? Kita hanyalah manusia, kita semua membuat kesilapan. Dia (ibu) mungkin fikirkan tentang anak-anaknya, dan tidak mahu mereka (kami) m4ti.”

Menurut perspektif Milton tentang situasi tersebut adalah seperti berikut;

“Ibu kandung saya, tidak pernah menyayangi saya. Ibu tidak memohon maaf kerana menjual saya. Ibu sangat bencikan saya, sehingga dia tak kisahkan saya.”

RUJUKAN:

“4 Children for Sale”, 1948. Retrieved from: https://rarehistoricalphotos.com/4-children-sale-1948/

“Finding peace in a life sold for $2”. Retrieved from:https://nypost.com/2013/07/14/finding-peace-in-a-life-sold-for-2


Burung Paling Kejam Di Dunia

Setiap burung pemangsa pasti menggunakan kelebihan dari tubuh badan mereka untuk memburu mangsa. Helang dengan kuku tajamnya mencengkam mangsa. Burung belatuk menggunakan lidah panjangnya menarik mangsa keluar dari lubang dia tebuk.

Namun ada sebuah spesis burung pemangsa yang langsung tidak menggunakan tubuhnya membur dan mematikan mangsa, malah menggunakan persekitaran sebagai cara untuk menjayakan pemburuannya. Lebih dahsyat, cara pemburuannya agak menggerunkan.

Apakah spesis burung tersebut?

Spesis burung yang kita bincangkan adalah spesis burung Shrike. Ia adalah spesis dari keluarga Laniidae. Keluarga burung ini mempunyai 33 buah spesis dan kumpulan genus terbesar dari keluarga Laniidae adalah genus Lanius.

Nama Laniidae dan Lanius sebenarnya nama dari bahasa Yunani yang bermaksud ‘penyembelih’. Maka burung Shrike kadang kala dipanggil sebagai burung penyembelih kerana cara pemburuannya.

Burung Shrike adalah burung bersaiz sederhana dengan mempunyai bulu berwarna kelabu, perang, atau hitam dan putih. Kebanyakkan spesis mempunyai saiz antara 16 cm hingga 25 cm. Walau bagaimanapun, kumpulan genus Corvinella mempunyai bulu ekor yang memanjang sehingga 50 cm. Paruh burung ini kecil dan bercangkuk.

Burung Shrike biasanya berhabitat di kawasan Eurasia (nama geografi bagi gabungan Eropah dan Asia) dan Afrika. Namun Amerika Utara hanya mempunyai 2 buah spesis Shrike iaitu burung Loggerhead dan Great Grey. Burung ini tidak menetap di Amerika Selatan dan Australia, walaupun pernah spesis ini bertebaran hingga ke pulau New Guinea.

Kawasan tempat burung ini berhabitat biasanya di tempat terbuka seperti padang rumput dan savannah. Namun ada sebahagian spesis menetap di hutan. Apabila masuk musim panas, burung Shrike bermigrasi ke utara untuk membiak. Burung ini kemudian bermigrasi ke selatan atau kawasan beriklim panas apabila masuk musim sejuk.

Di Malaysia terdapat 3 buah spesis burung Shrike yang sentiasa bermigrasi di kawasan barat dan timur Malaysia. Ketiga-tiga burung tersebut adalah: Brown Shrike (Lanius cristatus), Tiger Shrike (Lanius tigrinus), dan Long-tailed Shrike (Lanius schach).

Masuk ke habitat pemakanan burung Shrike, kita akan faham kenapa tajuk artikel ditulis sedemikian. Cara pemburuan burung ini agak unik dari burung pemangsa lain. Burung ini memburu serangga dan haiwan kecil seperti tikus, namun dia tidak mematikan mangsanya dengan kuku tajam atau paruhnya.

Sebaliknya, dia mencari duri pokok atau pagar besi yang berduri, kemudian menyula mangsa, seterusnya membiarkan mangsa sengsara selama beberapa hari sehingga mangsa boleh dimakan.

Tujuan burung berbuat sedemikian kerana ia memudahkan burung untuk merobek daging mangsa sehingga menjadi ketulan kecil. Mangsa yang disula boleh dijadikan sebagai peti simpanan makanan di mana apabila burung Shrike kelaparan, dia hanya mencari mangsa yang dia ‘simpan’ untuk menjamahnya.

Tujuan seterusnya yang terpenting untuk pencernaan burung adalah tindakan tersebut mampu menghilangkan bisa mangsa. Seperti spesis belalang bernama Eastern Lubber Grasshopper, belalang yang mampu rembeskan cecair yang menghilangkan selera makan burung apabila ia terancam. Maka, menyula belalang itu adalah cara terbaik burung Shrike untuk menikmati dagingnya. Belalang disula kemudian dibiarkan selama 2 hari bagi keringkan bisanya, terus boleh dimakan.

Dari tabiat pemakanan burung inilah ia mendapat nama sebagai ‘burung penyembelih’. Siapa sangka, burung comel ini mampu melakukan apa yang raja kota Wallachia, Vlad The Impaler lakukan, menyula musuh yang menyerang kota kesayangannya.

RUJUKAN:

Fuchs, J.; Alström, P.; Yosef, R.; Olsson, U. (2019). “Miocene diversification of an open‐habitat predatorial passerine radiation, the shrikes (Aves: Passeriformes: Laniidae)”. Zoologica Scripta: 1–18

Jobling, James A (2010). The Helm Dictionary of Scientific Bird Names. London: Christopher Helm. p. 219

Yosef, Reuven (2008). “Family Laniidae (Shrikes)”. In Josep, del Hoyo; Andrew, Elliott; David, Christie (eds.). Handbook of the Birds of the World. Volume 13, Penduline-tits to Shrikes. Barcelona: Lynx Edicions. pp. 732–773


Kelebihan Ibadat Korban

Hari Raya Aidiladha amat signifikan dengan ibadat korban. Malah, antara nama lain sambutan Aidiladha di negara selain Aidiladha dan Hari Raya Haji ialah Hari Raya Korban kerana pada hari tersebut dan tiga hari Tasyriq, binatang-binatang korban seperti lembu, unta, kambing dan kibas (kambing biri-biri) disembelih sebagai tanda meraikan Aidiladha.

Seperti mana semua tahu, ibadat korban dilakukan sempena memperingati peristiwa Nabi Ibrahim a.s yang sanggup menyembelih anak kesayangan baginda, Nabi Ismail a.s atas sebab mematuhi perintah-Nya. Namun dengan izin Allah s.w.t, berkat kesabaran dan ketaatan mereka berdua kepada-Nya, sebelum sempat pisau itu sampai ke leher Nabi Ismail a.s, Allah menggantikan baginda dengan kibas. Peristiwa ini direkodkan Allah s.w.t dalam Al-Quran menerusi ayat 101-108, Surah As-Saffat, “Lalu Kami berikan kepadanya berita yang mengembirakan, bahawa ia akan beroleh seorang anak yang penyabar. Maka ketika anaknya itu sampai (ke peringkat umur yang membolehkan dia) berusaha bersama-sama dengannya, Nabi Ibrahim berkata: “Wahai anak kesayanganku! Sesungguhnya aku melihat dalam mimpi bahawa aku akan menyembelihmu; maka fikirkanlah apa pendapatmu?”. Anaknya menjawab: “Wahai ayah, jalankanlah apa yang diperintahkan kepadamu; Insya Allah, ayah akan mendapati daku dari orang-orang yang sabar”. Setelah keduanya berserah bulat-bulat (menjunjung perintah Allah itu), dan Nabi Ibrahim merebahkan anaknya dengan meletakkan iringan mukanya di atas tompok tanah, (Kami sifatkan Ibrahim dengan kesungguhan azamnya itu telah menjalankan perintah Kami), serta Kami menyerunya: “Wahai Ibrahim! Engkau telah menyempurnakan maksud mimpi yang engkau lihat itu”. Demikianlah sebenarnya Kami membalas orang-orang yang berusaha mengerjakan kebaikan. Sesungguhnya perintah ini adalah satu ujian yang nyata. Dan Kami tebus anaknya itu dengan seekor binatang sembelihan yang besar. Dan Kami kekalkan baginya (nama yang harum) dalam kalangan orang-orang yang datang kemudian.”

Bagi melihat keutamaan ibadat korban, mari kita terlebih dahulu firman Allah s.w.t dalam ayat 36-37, Surah Al-Haj, “Dan Kami jadikan unta (yang dihadiahkan kepada fakir miskin Makkah itu) sebahagian dari syiar agama Allah untuk kamu; pada menyembelih unta yang tersebut ada kebaikan bagi kamu; oleh itu sebutlah nama Allah (semasa menyembelihnya) ketika ia berdiri di atas tiga kakinya maka apabila ia tumbang (serta putus nyawanya), makanlah sebahagian daripadanya, dan berilah (bahagian yang lain) kepada orang-orang yang tidak meminta dan yang meminta. Demikianlah Kami mudahkan dia untuk kamu (menguasainya dan menyembelihnya) supaya kamu bersyukur. Daging dan darah binatang korban atau hadiah itu tidak sekali-kali akan sampai kepada Allah, tetapi yang sampai kepadaNya ialah amal yang ikhlas yang berdasarkan taqwa dari kamu. Demikianlah Ia memudahkan binatang-binatang itu bagi kamu supaya kamu membesarkan Allah kerana mendapat nikmat petunjukNya. Dan sampaikanlah berita gembira (dengan balasan yang sebaik-baiknya) kepada orang-orang yang berusaha supaya baik amalnya.”

Berdasarkan dua ayat Surah Al-Hajj ini, para ulama mensyarahkan:

a) ibadat korban mengeratkan lagi hubungan sesama manusia terutama dengan kelompok yang tidak bernasib baik. Bila mana daging-daging korban diagihkan pada kelompok ini, mereka merasakan diri mereka tidak terpinggir dan nasib mereka terbela. Secara tidak langsung, kasih sayang yang disebarkan melalui inisiatif sebegini menjadikan sesebuah masyarakat itu harmoni dan saling menyayangi antara satu sama lain.

b) mengajar manusia untuk mensyukuri nikmatnya. Bukan senang bagi seseorang itu mengeluarkan sejumlah besar wang untuk satu ibadat yang memerlukan kos yang tinggi tetapi bila mana aspek iman melebihi segala-galanya, maka kos yang dikata besar itu kecil pada matanya. Ini kerana tujuan kita melakukan korban ialah mendekatkan diri kepada Allah dan memanfaatkan rezeki yang kita terima di jalan yang diredhai-Nya. Dan ini disokong oleh firman Allah s.w.t dalam ayat 2, Surah Al-Kauthar, “Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).”

c) mengajar manusia bersikap ikhlas dalam beribadat. Jika anda perasan, bila mana kita hendak mengorbankan sesuatu bermakna, kita pasti memilih perkara yang terbaik dan bagus kualitinya. Ini kerana bila kita berbuat sedemikian, kita mahukan ia menjadi sesuatu yang bermakna dan memberi manfaat dalam kehidupan kita dan orang lain. Keikhlasan sebegini yang ditunjukkan ini menambahkan lagi kualiti kemanusiaan seseorang dan mengelakkan mereka melakukan sesuatu untuk kepentingan tertentu. Lihat korban yang dilakukan dua anak Nabi Adam a.s, Qabil dan Habil bila mana mereka diperintahkan menyediakan korban. Qabil tidak bersungguh-sungguh dalam soal ini dan memilih hasil pertanian yang busuk dan tidak elok kualitinya. Sementara Habil pula berusaha mencari kibas yang gemuk, sehingga ke saat akhir bagi memastikan korbannya benar-benar yang terbaik. Kesungguhan Habil ini diberi ganjaran oleh Allah s.w.t bila mana Dia memilih korban beliau berbanding korban saudaranya, Qabil.

d) ibadat korban merupakan bukti ketaqwaan kita kepada Allah s.w.t. Jika kita meletakkan diri kita dalam situasi Nabi Ibrahim a.s dan Nabi Ismail a.s, bapa mana yang akan tergamak menyembelih darah dagingnya sendiri. Bagi bonda Nabi Ismail merangkap isteri Nabi Ibrahim, Hajar, pasti bila perintah tersebut disampaikan, ibu mana yang tidak sedih. Namun cinta mereka kepada Tuhan mengatasi segala-galanya kerana mereka percaya apa yang diatur Allah s.w.t itu pasti ada hikmah-Nya. Setiap amalan yang dilakukan atas dasar taat dan cinta kepada-Nya, pasti Tuhan akan beri ganjaran selayaknya akan apa yang kita kerjakan. Benarlah janji Tuhan berdasarkan firman-Nya dalam ayat 108-110, Surah As-Saffat, “Dan Kami kekalkan baginya (nama yang harum) dalam kalangan orang-orang yang datang kemudian: “Salam sejahtera kepada Nabi Ibrahim!” Demikianlah Kami membalas orang-orang yang berusaha mengerjakan kebaikan.”

e) mendapat pahala yang banyak di sisi Allah s.w.t. Terlalu banyak hadis Nabi s.a.w yang menceritakan kelebihan korban. Antaranya, sebuah hadis yang diriwayatkan oleh Aisyah r.a, “Tidak ada amalan yang dilakukan oleh anak adam pada hari al-Nahr (Raya Aidiladha) yang lebih dicintai oleh Allah selain daripada menumpahkan darah (binatang korban). Sesungguhnya ia akan datang pada hari Kiamat dengan tanduknya, bulunya dan kukunya dan sesungguhnya darah tersebut akan sampai kepada redha Allah SWT sebelum ia jatuh ke bumi. Maka, bersihkanlah jiwa kamu (dengan berkorban).” (Riwayat Tirmizi) Dalam satu hadis lain yang diriwayatkan Imran bin Husain r.a, Nabi s.a.w memerintahkan anak perempuan baginda, Fatimah datang semasa sesi penyembelihan binatang korban kerana bila darah pertama binatang tersebut jatuh ke bumi, Allah memberi pengampunan pada dosa-dosanya yang lalu. (Riwayat Hakim)

Sumber:


Analisis Pra-Pilihan Raya Amerika Syarikat 2020: Democrat Atau Republican ?

Tanggal 8 November 2016, terukir dalam sejarah dunia apabila calon Parti Republican telah memenangi pilihanraya presiden AS. Trump telah mengalahkan Hillary Clinton daripada parti Demokrat yang merupakan bekas senator New York (2001-2009) dan Clinton pernah menjawat jawatan sebagai Menteri Luar Amerika Syarikat pada tahun 2009-2013.

Trump merupakan seorang yang tidak mempunyai apa-apa pengalaman di dalam kerjaya politik jika dibandingkan dengan Hillary Clinton. Beliau hanya merupakan seorang pengacara program The Apprentice dan merupakan seorang jutawan di AS. Untuk pengetahuan anda, Amerika Syarikat merupakan sebuah negara yang mengamalkan sistem republik berpelembagaan persekutuan yang terdiri daripada 50 negeri.

Sebahagian besar negari ini berada di Amerika Utara di mana terdapat 48 negeri yang berada di antara Lautan Pasifik dan Atlantik yang bersempadan dengan Kanada di Utara dan Mexico di Selatan. Negeri Alaska pula di barat laut benua Amerika Utara dan Hawaii pula berada di tengah-tengah Lautan Pasifik.

Dalam pada itu, cara pemilihan presiden di Amerika Syarikat adalah dengan menggunakan sistem electoral vote dan bukannya popular vote. Setiap negeri yang berada di Amerika ini membawa jumlah undi yang tersendiri iaitu New York membawa sebanyak 29 undi, Texas sebanyak 38 undi dan California sebanyak 55 undi. Parti politik yang mendapat undi majoriti sebanyak 270 daripada 538 undi akan menjadi pemenang.

Mengikut pilihanraya-pilihanraya yang telah diadakan sebelum-sebelum ini, parti Demokrat dan parti Republican telah mempunyai negeri yang akan menyokongnya yang dikenali sebagai key states. Negeri-negeri yang terletak di selatan seperti Texas, Maryland, Georgia dan Florida. Negeri-negeri ini telah membuang undi kepada Republican.

Manakala negeri di sebelah timur seperti New York dan di pantai barat seperti California semestinya akan membuang undi terhadap democrat. Negeri-negeri yang mengundi Republican digelar sebagai red states manakala negeri-negeri yang mengundi democrat dikenali sebagai blue states.

Analisis politik mendapati bahawa jumlah undi bagi kedua-dua parti ini sama banyak dan yang membezakan mereka ialah negeri-negeri yang dipanggil sebagai swing states atau negeri di atas pagar seperti Iowa, Wisconsin, Michigan, Indiana, Ohio dan Pennsylvania.

Keenam-enam negeri ini diibaratkan seperti king maker dalam menentukan Republican atau Demokrat yang akan berjaya membentuk kerajaan. Pendirian mereka sentiasa berubah-ubah contohnya pada tahun 1992 dan 1996, negeri-negeri ini membuang memilih Clinton, 2000 dan 2004 memilih Bush, 2008 dan 2012 memilih Obama dan 2016 memilih Trump.

Hal ini kerana Trump dilihat sebagai seorang yang idealis dan populis dalam mengetengahkan sesuatu perkara. Oleh sebab itulah beliau telah berjaya memenangi pilihanraya AS kerana manifesto yang diperkenalkan oleh Trump untuk menghidupkan kembali industri Amerika Syarikat dengan mengenakan tarif yang lebih tinggi ke atas barangan import terutamnya China. Trump telah memperkenalkan slogan America First dan Make America Great Again dilihat Berjaya menawan hati dan mengaburi mata pengundi di keenam-enam negeri yang telah disebutkan tadi.

Tahun 2020 merupakan tahun yang dinanti-nantikan oleh Amerika Syarikat untuk melakukan pilihan raya. Pilihanraya ini telah dijadualkan pada selasa, 3 November 2020. Pada kali ini, Trump akan menempatkan diri untuk kali kedua dalam mengharungi Pilihanraya Presiden. Trump sekali membawa nama Parti Republican dalam menentang lawannya Parti Demokrat.

Trump dilihat sangat berhati-hati terhadap mengambil segala keputusan kerajaan kerana dia tahu bahawa setiap kesilapan akan memberikan kesan terhadap popularitinya.  Akhir-akhir ini, beliau dilihat bersikap realis terhadap China, Iran dan Korea Utara. Walau bagaimanapun, sikap ini sebenarnya tidak mendatangkan banyak perubahan dan kejayaan, namun sedikit sebanyak menunjukkan kemegahan Amerika Syarikat di mata dunia.

Sepanjang pentadbiran Trump, beliau telah menunjukkan bahawa beliau telah banyak mengotakan janjinya di mana beliau bersifat tegas terhadap imigran dan perjanjian-perjanjian yang memihak kepada Amerika seperti mengiktiraf Quds sebagai ibu kota Israel, mengenakan tarif yang tinggi ke atas China memberikan tekanan kepada Korea Utara dan Iran dan menggugut untuk menaikkan tarif perdagangan ke atas Kesatuan Eropah (EU).

Walau bagaimanapun, sejak akhir-akhir ini dilihat populariti Donald Trump semakin merosot. Mengikut Presidential Election Polls 2020 yang telah dikeluarkan menunjukkan bahawa Joe Biden daripada parti Demokrat mendahului Trump daripada parti Republican. Di Marryland dan Massachusetts pula menunjukkan Biden mendahului dengan masing-masing 60% dan 58%. New York Times di Michigan juga menunjukkan Biden mendahului dengan 47%  manakala trump 36% dan Fox News menunjukkan 49% bagi Biden dan 41% bagi Trump.

Begitu juga dengan negeri-negeri lain seperti Nevada, New Hampshire, New Jersey, New York, North Carolina, Pennsylvania, Virginia dan Winconsin menunjukkan Joe Biden lebih mendahului Trump. Situasi ini juga turut berlaku di negara-negara seperti Arizona, California, Connecticut, Florida dan Georgia di mana majoriti undian yang telah dilakukan memihak kepada Joe Biden daripada parti Demokrat dan sebaliknya di Tennessee dan Iowa di mana Trump mendahului dengan 51% berbanding Biden 42%.

Namun, perlu diketahui bahawa undian yang dilakukan adalah polls online. Jika Joe biden betul-betul menginginkan kemenangan, beliau perlulah mempunyai voter turnout yang membuang undi kepadanya terutamanya negeri-negeri diatas pagar atau swing states. Maka, disini kita dapat melihat bahawa negeri-negeri swing states ini memang memainkan peranan yang amat penting dalam menentukan pemenang.

Salah satu faktor kemenangan Trump adalah disebabkan oleh jumlah rakyat yang keluar mengundi terutamanya pengundi-pengundi Republican yang sangat bersemangat untuk keluar mengundi. Contohnya seperti mana yang berlaku di Florida di mana Florida menjadi kunci utama kepada kemenangan seseorang calon.

Kajian juga menunjukkan pengundi Demokrat tidak ramai yang keluar mengundi pada tahun 2016. Hal ini disebabkan oleh pengundi Demokrat ketika itu tidak suka terhadap Hillary Clinton. Oleh itu, sekiranya Trump kehilangan keenam-enam swing states dan beberapa negeri key states, maka secara tidak langsung Biden berpeluang untuk menjadi presiden AS pada tahun ini.

Secara rumusannya, dapat disimpulkan bahawa pilihanraya pada kali ini lebih memihak kepada parti Demokrat yang diwakili oleh Joe Biden. Walau bagaimanapun, negeri-negeri swing state lah yang akan menentukan segala-galanya sama ada parti democrat yang diwakili oleh Joe Biden atau parti Republican yang diwakili oleh Trump yang akan dipilih menjadi presiden dalam pilihanraya pada kali ini.  Apa-apa pun yang perlu ditegaskan bahawa artikel ni adalah sekadar analisis dan pendapat peribadi penulis, keputusan sebenarnya akan terjawab pada 3 November 2020 ini.

Muhammad Azri Fahmi bin Mohd Hilmi yang merupakan mahasiswa Sains Politik di Fakulti Sains Sosial dan Kemanusiaan, Universiti Kebangsaan Malaysia sesi 2019/2020.


Kenapa Wabak Baru Selalu Datang Dari China?

Selsema Burung H10N3 telah dilaporkan baru-baru ini untuk pertama kalinya menjangkiti manusia. Kes pertamanya adalah di China. Kita belum habis lawan pandemik covid-19 lagi, telah muncul wabak baru. Pelbagai pandamik bermula dari China bukan perkara baru.

Banyak pandemik besar yang berlaku sepanjang sejarah bermula dari China. Black Death (1346–1353), Wabak Pandemik Ketiga (1855–1960), Wabak Manchuria (1910–1911), Asian Flu (1957-1958), Hong Kong Flu (1968–1970) Russian Flu (1977), SARS (2002-2004), Avian Flu (2013–2019) semuanya bermula dari China. Wabak Covid-19 (2019–Kini) pun dispekulasikan bermula dari China.

Ada beberapa sebab mengapa banyak wabak bermula dari China. China merupakan negara yang paling tinggi populasinya. Manusia paling ramai tinggal di China [1].

Disebabkan populasinya tinggi, pembangunan bandar-bandar untuk dijadikan tempat tinggal juga tinggi. Jadi, China juga merupakan negara yang paling tinggi pembandarannya. Sebanyak 60% daripada populasi di China tinggal di bandar [2].

Pembangunan bandar membuatkan habitat haiwan perlu ditebang. Maka, penebangan hutan banyak dilakukan. Penebangan ini memudahkan untuk munculnya pandemik. Apabila hutan ditebang, populasi haiwan liar pemangsa akan menurun. Dengan ketiadaan pemangsa untuk memakan, haiwan mangsa dalam rantaian makanan di bawah yang mudah untuk bermandiri (survive) hasil daripada penebangan ini akan meningkat.

Misalnya kelawar dan tikus yang telah menjadi hos pelbagai jenis virus akan meningkat. Habitat mereka yang terancam akan menjadikan mereka dapat hidup berhampiran dengan bandar. Tuntas mambuatkan penhantaran (transmission) virus haiwan-manusia mudah berlaku [3].

Pembandaran telah mewujudkan rangkaian ekosistem antara haiwan liar, haiwan ternakan dan manusia. Ini bermakna, manusia berhubung (contact) dengan haiwan akibat daripada pencerobohan habitat untuk proses pembandaran. Hal ini menyebabkan mudahnya berlaku penghantaran (tranmission) virus daripada haiwan kepada manusia. Seterusnya, menjadikan manusia sebagai hos baru untuk virus [4].

China juga cukup terkenal dengan memakan haiwan-haiwan liar terutamanya haiwan berasaskan burung. Hubungan antara manusia dan haiwan-haiwan ini berpotensi untuk mencetuskan virus baru. Disebabkan ini, banyak pasar-pasar dibangunkan yang menjualnya. Disebabkan aktiviti ini, pada tahun 2017, saintis dari China sendiri telah meramalkan China akan jadi tapak bermulanya pandemik di masa hadapan (ramalannya benar iaitu covid-19) [5].

Perkara yang ironi tentang ini ialah apabila populasi meningkat perbandaran akan meningkat. Tetapi sebenarnya perbandaran merupakan kaedah untuk memperlahankan kadar perkembangan populasi. Diseluruh dunia memperlihatkan kadar perkembangan populasi lebih perlahan di bandar berbanding di luar bandar. Dulu di kampung, satu keluarga boleh sampai 7-8 orang anak. Di bandar sekitar 2-3 orang anak satu keluarga [6-7].

RUJUKAN:

[1] https://www.census.gov/popclock/print.php?component=counter

[2] https://www.statista.com/…/270162/urbanization-in-china/

[3] Tollefson, J. (2020). Why deforestation and extinctions make pandemics more likely. Nature, 584(7820), 175-176.

[4 Hassell, J. M., Begon, M., Ward, M. J., & Fèvre, E. M. (2017). Urbanization and disease emergence: dynamics at the wildlife–livestock–human interface. Trends in ecology & evolution, 32(1), 55-67.

[5] smithsonianmag.com/science-nature/china-ground-zero-future-pandemic-180965213

[6] Torrey, B. B. (2004). Urbanization: An environmental force to be reckoned with. Population Reference Bureau, 1.

[7] Yi, Z., & Vaupel, J. W. (1989). The impact of urbanization and delayed childbearing on population growth and aging in China. Population and Development Review, 425-445.


Dato Dr. Abdul Latif Bin Abdul Razak: Doktor Perubatan Moden Melayu Pertama

Tan Sri Dato Dr. Abdul Latif Bin Abdul Razak adalah doktor Melayu pertama di Tanah Melayu (atau Malaya . Dilahirkan pada tahun 1889 di Pasir Penambang satu kawasan di daerah Kuala Selangor. Ayahnya adalah seorang pegawai polis laut lulusan Raffles yang berkhidmat di Klang pada awalnya. Kemudian Almarhum Baginda Sultan Selangor ketika itu tertarik dengan keperibadian Abdul Razak lalu melantik menjadi setiausaha dan berdiamlah beliau di Selangor. Kemudian menjadi Majistret pertama di Selangor dan ahli lembaga penasihat negeri Selangor.

Arwah Dr. Abdul Latif mendapat pendidikan awal di Sekolah Melayu Sabak Bernam. Kemudian menyambung pelajaran di Victoria Institution dan mendapat Senior Cambridge dengan kepujian. Setelah itu arwah telah memasuki peperiksaan khas untuk melanjutkan pelajaran dan lulus seterusnya menjadi 23 pelajar pertama The Straits Settlement andFederated Malay States Government Medical School in Singapore pada tahun 1905.

Arwah lulus diploma perubatan dan pembedahan. Arwah mula berkhidmat sebagai pembantu perubatan pada mulanya di Klang, Pekan, Kuantan dan Hospital Besar Kuala Lumpur. Pada tahun 1916, pihak British mengiktiraf lulusan diploma kepada Ijazah Perubatan seterusnya meningkatkan taraf kelulusan arwah kepada doktor perubatan. Arwah telah menjadi doktor peribadi kepada Sultan Selangor sebelum bersara awal pada tahun 1936 kerana masalah kesihatan. Arwah meninggal dunia pada tahun 1956.

Dua orang cucunya menjadi telah mengikut langkahnya menjadi doktor. Namanya telah diabdikan di sebuah jalan dan juga perpustakan perubatan UKM. Untuk pengetahuan dari tahun 1900 hingga merdeka hanya 55 doktor Melayu yang berjaya dilahirkan. Ini termasuklah Tun Dr Mahathir dan Tun Siti Hasmah Mohd Ali.

Sumber:

Faridah Abdul Rashid. Early Malaya Doctor 1900-1957 Malaya and Singapore.

Nureen Zainal. Dr Abdul Latif Bin Abdul Razak.


Akechi Mitsuhide – Pengkhianat atau Wira?

Sebelum ini ada artikel The Patriots yang ditulis mengenai orang pertama yang hampir-hampir menyatukan kepulauan Jepun iaitu Oda Nobunaga. Kali ini, saya akan cuba membawa fokus pembaca kepada punca utama kejatuhan Oda Nobunaga iaitu tak lain tak bukan seorang individu yang bernama Akechi Mitsuhide. Artikel ini akan mengupas sedikit sebanyak tentang beberapa teori menarik berkenaan punca pembelotan beliau terhadap tuannya dan juga kesannya kepada lipatan sejarah Jepun Feudal secara umum.

Sebelum itu, kejadian ini terjadi ketika Warring States Period (Sengoku Jidai) ataupun Zaman Perang Antara Wilayah yang tercetus selama beberapa ratus tahun di Jepun. Jika di China ada hikayat Romance of Three Kingdoms, di negara matahari terbit juga ada zaman mirip seperti itu. Zaman ini boleh dikatakan penuh dengan episod demi episod yang berlatarbelakangkan peluasaan kuasa kerana pentadbiran Shogun Ashikaga Yoshiteru oleh puak Ashikaga di Muromachi, Kyoto semakin lemah dan juga peperangan antara satu puak dengan puak yang lain. Oleh yang demikian, kebanyakan Daimyo ataupun penguasa wilayah mula giat dalam usaha mereka merebut kuasa pemerintahan tentera yang terletak di Kyoto.

Samurai yang tidak bertuan (ronin) pula direkrut menjadi pegawai dan jeneral bagi Daimyo dengan cara menumpahkan taat setia kepada mereka. Petani dan peladang juga tidak terlepas daripada dikerah bagi berkhidmat dalam unit tentera pejalan kaki tetapi selalunya majoriti petani tidak diusik atau dipaksa berperang kerana mereka sangat penting dalam menghasilkan makanan kepada wilayah masing-masing. Jika tidak, akan berlakulah kekurangan bekalan makanan yang akan membangkitkan keresahan penduduk ataupun tentera Daimyo tidak dapat dihantar ke medan tempur. Hal ini boleh menyebabkan kebangkitan rakyat dan Daimyo juga tidak dapat meluaskan wilayah takluk. Bagi menghadapi zaman getir ini, pakatan sulit antara puak terus dirunding dan ditubuhkan demi mencapai agenda peribadi puak masing-masing dan menjaga keselamatan wilayah. Itu belum ditambah lagi dengan pemberontakan puak petani Ikko-Ikki dengan mazhab agamanya yang lain serta campur tangan pedagang Eropah dalam menyebarkan teknologi luar dan agama Kristian itu sendiri.

Zaman Permulaan

Baiklah. Akechi Mitsuhide dilahirkan di daerah Mino pada tanggal 10 March 1528. Ketika kecil, beliau dipanggil dengan nama Akechi Jūbei seperti kebanyakan kanak-kanak sebayanya yang mendapat nama panggilan berlainan daripada nama ketika datang umur (coming of age). Beliau juga dikenali dengan gelaran Hyuga-no-Kami. Nama penuhnya ialah Akechi Jūbei Minamoto-no-Mitsuhide. Gerangan ini dilahirkan dalam puak Toki-Akechi yang dipercayai berasal dari susur galur keturunan puak samurai agung bernama Minamoto. Mungkin pembaca pernah mendengar kisah tentang Perang Gempei setengah dekad di antara Taira dan Minamoto yang berkesudahan dengan kemenangan bergaya puak Minamoto di bawah pimpinan Minamoto Yoritomo lalu terdirilah Keshogunan Kamakura dan Yoritomo sebagai Shogunnya yang pertama. Kiranya, Mitsuhide ini bukanlah calang-calang keturunannya.

Bapanya Akechi Mitsukuni merupakan pemilik istana Akechi di kawasan timur Mino. Puak Akechi ketika itu berkhidmat untuk puak Saito yang diketuai Daimyo Saito Dosan. Dosan digelar sebagai “Viper of Mino” kerana kelicikannya membolehkan beliau menjadi Daimyo padahal asalnya, Dosan cumalah seorang pedagang biasa yang singgah berjual beli di Mino. Bayangkan seorang peniaga boleh menjadi raja, begitulah bayangan kebijaksanaan Dosan. Mitsuhide pula membesar dengan dilatih dan dididik agar dapat menjadi salah seorang jeneral di bawah Saito Dosan.

Salah seorang puteri Dosan bernama Kicho dipercayai menjadi rakan zaman kanak-kanak Mitsuhide. “Lady Nō of Mino” atau Nōhime (Kicho) digambarkan dalam catatan sejarah sebagai seorang wanita yang sangat cantik dan juga bijak. Teori lain juga mengatakan yang Kicho sebenarnya merupakan sepupu Mitsuhide. Ketika ini, Daimyo Oda Nobunaga sudahpun mencapai kestabilan di wilayah Owari (wilayah di selatan Mino) setelah berjaya mengalahkan tentera puak Imagawa dan bersekutu dengan bekas jeneral Imagawa iaitu Ieyasu Tokugawa. Ironinya, Ieyasu inilah yang akan menyatukan seluruh Jepun pada tahun-tahun yang mendatang.

Oda Nobunaga Si Dungu

Nobunaga kemudian bertindak menandatangani perjanjian keamanan dengan Saito dan puteri Kicho dijadikan isteri Nobunaga. Beberapa purnama berlalu dan suatu insiden telah terjadi, pemberontakan di Mino diketuai anak Dosan sendiri iaitu Saito Yoshitatsu. Pemberontakan ini terjadi kerana Yoshitatsu tidak bersetuju dengan keputusan bapanya mengahwinkan Kicho dengan Nobunaga yang dianggapnya orang gasar. Perspektif ini bukanlah dibuat-buat kerana Nobunaga memang mempunyai gelaran “The Fool of Owari” ataupun Si Dungu dari Owari walaupun secara realitinya, Nobunaga merupakan seorang yang genius cuma beliau tidak suka terikat dengan tradisi. Visi dan misi beliau tidak terhad hanya kepada idea-idea tradisional seperti menguatkan kuasa institusi Maharaja yang semakin longlai ataupun menjadi Shogun. Tidak juga hanya bergantung pada teknologi yang dilihatnya ketinggalan berbanding teknologi Eropah. Nobunaga mahukan sesuatu yang lebih besar daripada itu.

Dalam pemberontakan ini, tentera pemberontak jauh lebih ramai daripada mereka yang setia.  Mitsuhide berpihak kepada Dosan dan bermati-matian memerangi puak pemberontak. Dosan memerintahkannya untuk berundur menyelamatkan diri kerana Yoshitatsu tidak akan membiarkannya hidup. Akhirnya Mitsuhide akur dan bertindak meninggalkan Mino dipercayai untuk berkhidmat untuk puak lain. Sumber catatan seperti Nobunaga Goki menyatakan bahawa beliau mungkin telah menggunakan identiti baru dan berkhidmat dalam ‘Imperial Court’.

Berkhidmat Untuk Oda Nobunaga

Pada satu ketika, Mitsuhide pernah mengiringi “The Wandering Shogun” Ashikaga Yoshiaki (selepas kematian bapanya, Yoshiteru) ke Oda Nobunaga untuk merampas semula Kyoto yang berada dalam kekacauan untuk ditadbir sekali lagi oleh pewaris Keshogunan Ashikaga yang sah. Hal ini memberi sebab kepada Nobunaga untuk menakluk Mino kerana untuk ke Kyoto, Mino mesti dilalui. Pada saat itu, Mitsuhide yang berumur sekitar 38 tahun segera menumpahkan saat setia kepada Nobunaga. Selama berkhidmat sebagai Jeneral kepada Nobunaga, Mitsuhide dikenali sebagai seorang yang adil dalam mentadbir wilayahnya dan disukai penduduknya. Merujuk kepada Akechi Gunki, beliau juga sangat mahir dalam menembak menggunakan senapang istinggar. Ada satu kisah dimana Mitsuhide berjaya menembak seekor buruk dari jarak 45.5 meter.

Di samping itu, Mitsuhide juga gemar menulis puisi Waka dan menghadiri upacara teh. Berdasarkan ini, kita boleh deduksikan bahawa beliau seorang yang pintar dan berdisiplin. Jeneral Oda lain yang berjuang bersama Mitsuhide seperti Maeda Toshiie, Hashiba Hideyoshi, Sakuma Nobumori dan Niwa Nagahide sangat kagum dengan integriti beliau. Namun, ada juga catatan yang menggambarkan beliau sebagai seorang penjahat yang dahagakan kuasa. Luis Frois, seorang missionari Eropah terkenal dalam catatannya menyatakan bahawa beliau merupakan, “seorang lelaki yang suka menipu, suka hukuman mati, mempunyai daya tahan yang tinggi, pakar strategi, taktik dan formasi rumit; pahlawan handal dalam perang.” Walau bagaimanapun, catatan ini masih didebatkan sehingga ke hari ini kerana berkemungkinan bahawa Frois menulisnya selepas kematian Nobunaga. Frois juga didakwa bukan seorang yang rapat dengan Mitsuhide sehingga mampu untuk menulis peribadi lengkap Mitsuhide.

Gunung Hiei Dijilat Api

Akechi Mitsuhide dipercayai turut serta dalam serangan kontroversi Nobunaga ke atas Kuil Eryakuji di Gunung Hiei yang dianggap suci oleh pengikut agama Buddha. Hiei-zan juga menempatkan banyak kuil Buddha purba. Bagaimanapun, Mitsuhide dipercayai cuma berada di bahagian belakang yang tidak terlibat secara terus dalam serangan tersebut. Serangan ini dilakukan kerana pahlawan sami Tendai di situ merupakan sekutu kepada seteru ketat Oda Nobunaga.

Dianggarkan sebanyak 300 kuil dibakar dan seluruh penghuninya dibunuh dengan kejam. Nobunaga mendakwa bahawa ada sami yang berfoya-foya dengan perempuan ketika serangan itu dilakukan. Dengan kekuatan 30,000 tentera Oda, sejarawan British Sir George Samson menyatakan bahawa gunung itu telah menjadi rumah sembelihan dengan pemandangan yang sungguh mengerikan. Kesannya, banyak puak yang mengutuk sekeras-kerasnya tindakan Nobunaga ini. Ada juga gelaran yang diberikan penduduk Jepun kepada Nobunaga iaitu, Dairokuten Maō (Demon King of the Six Heavens). Nobunaga dengan senang hati menggunakan gelaran ini untuk menimbulkan rasa gerun terhadap musuhnya.

Selesai serangan ini, Mitsuhide dihadiahkan dengan kawasan Sakamoto dan Kameyama oleh Nobunaga sebagai tanda kepercayaannya. Seterusnya, Mitsuhide terus menakluki dan mengamankan wilayah Tanba dan Tango dengan menumpaskan puak Hatano dan Isshiki.

Bibit-Bibit Kebencian

Satu kejadian terjadi ketika beliau cuba menakluki Tanba daripada Hatano. Mitsuhide pada mulanya berjaya memujuk Daimyo Hatano Hideharu untuk menyerah diri kepada Nobunaga dengan syarat bahawa puak Hatano tidak akan diapa-apakan. Namun, Nobunaga bertindak melanggar syarat ini dan membunuh Hideharu. Pengikut Hideharu berang dan menculik ibu (ataupun mak saudara mengikut teori lain) Mitsuhide lalu membunuhnya dengan kejam. Ini dikatakan menjadi penyebab pertama hubungan antara Nobunaga dan Mitsuhide regang. Malangnya cerita ini telah dibuktikan cumalah cerita dongeng ciptaan zaman Edo. Berdasarkan sumber catatan tetamu Nobunaga termasuklah pedagang Barat, terdapat beberapa ketika selepas itu Nobunaga memarahi dan mengherdik Mitsuhide di tempat awam.

Pada tahun 1582, terpahatlah satu insiden yang sebenarnya telah mengubah perjalanan sejarah Jepun Feudal. Pada saat itu, Oda berada pada puncak kekuasaan selepas mengalahkan puak Takeda dalam pertempuran Tenmokuzan. Puak-puak berpengaruh lain seperti Uesugi, Mōri dan Hojo yang sebelum ini merupakan cabaran besar kepada Nobunaga telah mulai lemah. Maka, beliau mengambil kesempatan ini untuk meluaskan wilayah takluknya dengan menghantar jeneral-jeneral Oda ke barisan hadapan di beberapa arah. Salah satunya di Chugoku, Hashiba Hideyoshi memimpin satu bala tentera Oda untuk meranapkan puak Mōri untuk selama-lamanya.

Pembelotan Yang Tidak Disangka

Usai menemani sekutunya Ieyasu Tokugawa melawat istana Azuchi yang menjadi istana dengan reka bentuk teragung di Jepun ketika itu, Nobunaga bergerak pula menuju ke Chugoku dengan niat untuk membantu Hideyoshi tetapi berhenti berehat seketika di Kuil Honno, Kyoto. Insiden di Honnō-ji bermula apabila Mitsuhide yang ditugaskan untuk membantu Hideyoshi telah mengumpul bala tentera samurai seramai 13,000 orang dan berarak di bandar Kyoto. Tenteranya yang lengkap bersenjata mara memenuhi jalan-jalan di bandar itu.

Akechi Mitsuhide kemudian mengarahkan tenteranya mara ke Honnō-ji dengan berteriak, “Teki wa Honnō-ji ni ari!” yang membawa maksud, “Musuh berada di Kuil Honnō!”. Sebelum subuh, kuil yang menempatkan Oda Nobunaga dan beberapa orang pengawalnya telah dikepung rapi tanpa sebarang ruang untuk meloloskan diri. Mereka cuba melawan balik namun mereka tahu bahawa mustahil untuk mereka melarikan diri apatah lagi menang.

Pada saat genting ini, setelah semua harapan musnah dan hancur berkecai, Nobunaga dipercayai telah melaksanakan seppuku untuk mengelak ditangkap pemberontak. Sebelum kematiannya, Nobunaga mengarahkan seorang budak suruhan bernama Mori Ranmaru untuk membakar seluruh kuil tersebut supaya mayatnya tidak jatuh ke tangan musuh. Digambarkan bahawa Ranmaru ini merupakan seorang remaja lelaki yang kelihatan feminin dan selalu mendampingi Nobunaga. Kesetiaan Ranmaru sehingga sanggup mati mempertahankan tuannya menjadi satu contoh ikutan buat masyarakat lokal berzaman lamanya. Akhirnya, tinggalan mayat Nobunaga tidak dijumpai dan ini menjadi satu topik hangat yang masih lagi menjadi perdebatan antara para sejarawan dari dulu sehinggalah ke hari ini.

Anak sulung Nobunaga bernama Nobutada juga mati dibunuh tentera Akechi. Pembelotan Mitsuhide ini boleh kita ibaratkan sebagai satu pukulan maut kepada usaha puak Oda kerana sudah dijangkakan bahawa kemaraan Nobunaga dalam proses penyatuan Jepun tidak dapat dihentikan oleh sesiapapun. Khabar pembelotan ini tersebar ke seluruh tanah air dan mendapat pelbagai reaksi yang berbeza. Bagi jeneral-jeneral Oda yang setia seperti Hashiba Hideyoshi, Niwa Nagahide dan Shibata Katsuie, sudah tentu insiden di Honnō-ji menimbulkan amarah mereka. Ramai yang tersentak dan terkejut termasuklah sekutu rapat Nobunaga, Tokugawa Ieyasu. Ramai juga yang bergembira kerana “syaitan” ini telah dihapuskan buat selama-lamanya. Sudah tentu pembelotan merupakan satu perkara hina yang melanggar Kod Bushidō yang dipegang teguh pahlawan samurai.

Dendam Kesumat Hashiba Hideyoshi

Hideyoshi yang sedang berperang dengan puak Mōri di Takamatsu segera berdamai dengan musuhnya dan terus mara ke Kyoto untuk membalas dendam. Masih terngiang-ngiang di dalam kepala Hideyoshi kenangannya dengan Nobunaga yang sanggup menerimanya berkhidmat sehinggalah kenaikan pangkatnya menjadi seorang jeneral walaupun pada mulanya, Hideyoshi hanyalah seorang petani miskin. Setelah berkhidmat kepada Nobunaga, Hideyoshi menunjukkan kesetiaan yang tidak berbelah bahagi, sama seperti majoriti jeneral Oda yang lain. Inilah kehebatan Nobunaga; kemampuan untuk mengenal pasti individu-individu berbakat dan merekrut mereka tanpa mengira latar belakang sosial serta perwatakannya yang disenangi orang bawahan. Tiada prejudis. Hanya kebolehan.s

Selesai menguasai kawasan sekitar Kyoto, Mitsuhide mengisytiharkan dirinya sebagai Shogun berdasarkan keturunannya – Minamoto. Beliau juga cuba memenangi sokongan puak-puak di sekitar untuk menyokongnya tetapi betapa kasihannya kerana tidak mendapat sebarang sambutan. Pada tanggal 29 Jun 1582, Mitsuhide dikejutkan dengan berita ketibaan tentera Hideyoshi. Hal ini kerana beliau sangka Hideyoshi sedang sibuk tersekat dalam pertempuran dengan puak Mōri. Ternyata sangkaannya meleset. Mitsuhide mengarahkan tenteranya bergerak ke Yamazaki, Yamashiro untuk bersiap sedia dalam posisi bertahan.

Pertempuran Yamazaki

Empat hari kemudian, bala tentera Hideyoshi yang jauh lebih besar (20,000 – 40,000) tiba dan Pertempuran Yamazaki tercetus. Tentera Akechi (10,000 – 16,000) yang dilengkapi unit tentera arquebus iaitu sejenis istinggar berjaya memberikan saingan sengit. Kedudukan mereka terletak di belakang sebuah sungai, menyebabkan tentera Hideyoshi sukar menyeberanginya. Lama kelamaan, pihak Akechi semakin tergugat dan Hideyoshi melancarkan serangan habis-habisan dari Puncak Bukit Tennōzan. Taktikal Akechi tertewas juga. Mitsuhide melarikan diri tetapi malang nasibnya apabila sekumpulan perompak bersenjatakan batang buluh membunuhnya. Walau bagaimanapun  mayatnya tidak dapat dikenal pasti kerana sudah mereput. Dendam Hideyoshi terbalas jua.

Hanya 13 hari Mitsuhide memerintah sebagai Shogun. Itu pun hanya pada nama. Ini menyebakan beliau digelar Jusan Kubo (Thirteen Days Ruler). Ada juga legenda yang menyatakan bahawa Mitsuhide berjaya melarikan diri dan menjadi seorang sami yang juga seorang penasihat kepada keluarga Shogun Tokugawa dikenali sebagai Nankobo Tenkai. Rekod sejarah menggambarkan Tenkai sebagai seorang sami yang misteri tanpa asal usul yang jelas.

Teori Punca Pengkhianatan

1. Impian. Mitsuhide ingin menjadi Shogun dan tidak mahu berada dibawah telunjuk sesiapapun.

2. Dendam. Nobunaga pernah mengherdiknya di hadapan tetamu Oda. Ada juga kisah yang Nobunaga membaling set pinggan makan kesayangannya ke dalam sebuah kolam kerana Ieyasu dihidangkan ikan busuk semasa menginap di Istana Azuchi. Dalam catatan Kawasumi Taikōki, Kobayakawa Takakage berpendirian bahawa Mitsuhide tidak mudah memaafkan orang lain dan suka berdendam.

3. Disuruh oleh Nobunaga. Satu legenda menyatakan yang Nobunaga pernah memerintahkan Mitsuhide untuk membunuhnya jika beliau menjadi terlalu zalim.

4. Konspirasi Hosokawa Fujitaka. Hosokawa merupakan seorang bangsawan yang berpengaruh dalam Imperial Court. Anaknya Hosokawa Tadaoki adalah menantu Mitsuhide. Akechi Gracia, anak Mitsuhide yang beragama Kristian ialah isterinya. Teori ini berkisar kepada Fujitaka yang berjanji untuk membantu Mitsuhide menjadi Shogun tetapi sebenarnya hanyalah harapan palsu. Sebaliknya, Fujitaka membuka pekong ini kepada Hideyoshi.

5. Konsep Tenka Fubu. Ramai yang percaya bahawa Nobunaga akan menghapuskan institusi Maharaja dan juga posisi Shogun itu sendiri. Nobunaga menggunakan satu konsep yang agak menarik dipanggil Tenka Fubu yang membawa maksud, “Satu Pemerintah Di Bawah Syurga”. Konsep ini membayangkan bahawa Jepun ataupun seluruh dunia itu sendiri mestilah diperintah oleh satu dan hanya satu pemerintah. Mitsuhide yang pernah berkhidmat untuk Shogun Yoshiaki selain beliau sendiri mempunyai darah Shogun terdahulu, menentang keras agenda Nobunaga dan membunuhnya.

5. Memulihkan semula Keshogunan Muromachi di bawah Ashikaga. Menurut Profesor Tatsuo Fujita dari Universiti Mie, sekeping surat yang berkemungkinan besar ditulis Mitsuhide telah ditemui. Surat ini menandakan terdapat komunikasi antara Mitsuhide dan Ashikaga Yoshiaki yang telah dihalau dan diturunkan takhta oleh Oda Nobunaga. Sebelum insiden di Honnō-ji, Nobunaga dan Shogun Yoshiaki bertelagah kerana Nobunaga mendapat tahu bahawa Yoshiaki telah berkomplot dengan puak-puak lain untuk menjatuhkan Nobunaga kerana pengaruhnya yang sangat hebat ketika itu. Menurut Profesor Fujita, dapat diandaikan bahawa Yoshiaki dalam surat itu meminta bantuan Mitsuhide untuk memulihkan semula Keshogunan Muromachi dan menumbangkan Nobunaga. Mitsuhide bersetuju.

6. Dairokuten Maō (Demon King of the Six Heavens). Merujuk kepada penerangan sebelum ini, Nobunaga digelar Dairokuten Maō kerana kezalimannya. Dalam interpretasi Buddha terhadap kisah syaitan Shuten Dōji, Minamoto-no-Yorimitsu didakwa merupakan jelmaan bagi Yamantaka, seorang perwira yang berjaya membunuh Shuten Dōji. Mitsuhide merupakan pewaris Minamoto. Maka, beliau membunuh Nobunaga yang dianggap sebagai Raja Iblis seperti mana moyangnya dahulu.

7. Demi Paderi Jesuits. Menurut sejarawan Tachibana Kyoko, Mitsuhide membunuh Nobunaga kerana Nobunaga memanipulasi Paderi Jesuits untuk meluaskan pengaruh kezalimannya. Pelan terakhir adalah untuk mendapatkan bantuan dari Dinasti Ming untuk membantu membebaskan Paderi Jesuits daripada cengkaman Nobunaga.

8. Cinta tidak terbalas. Dalam diam Mitsuhide didakwa menyukai Nobunaga tetapi perasaannya bertukar cemburu apabila Nobunaga memberi lebih perhatian kepada Ieyasu berbanding dirinya.

Kesimpulan

Tamatlah riwayat dua orang samurai.

Seorang mempunyai impian yang dahsyat. Seorang lagi menghancurkan impian itu.

Seorang berfikiran inovatif dan terbuka. Seorang lagi mahu mempertahankan status quo.

Seorang hampir menyatukan seluruh Jepun. Seorang lagi memerintah hanya 13 hari.

Seorang Raja Iblis, Tirani Zalim. Seorang lagi, Pejuang Keadilan, Pembela Rakyat.

Seorang pemerintah adil berwibawa. Seorang lagi, pengkhianat keji bermuka-muka.

Bergantung kepada pembaca, sama ada Akechi Mitsuhide seorang Pengkhianat ataupun Wira.

Video ilustrasi insiden di Honno-ji, https://www.youtube.com/watch?v=lYhnJHo-Jfg

(Bermula pada minit ke 5:27)

Rujukan:

Kato. (2017, November 12). Akechi Mitsuhide (1528-July 2 1582). Retrieved December 15, 2018, from https://samurai-world.com/akechi-mitsuhide/

Letter apparently written by samurai general Akechi Mitsuhide in 1582 discovered. (2017, September 12). Retrieved December 15, 2018, from https://mainichi.jp/english/articles/20170912/p2a/00m/0na/009000c

Mitsuhide Akechi. (n.d.). Retrieved December 15, 2018, from http://koei.wikia.com/wiki/Mitsuhide_Akechi

Seal. (n.d.). Akechi Mitsuhide. Retrieved December 15, 2018, from http://www.samurai-archives.com/mitsuhide.html

Seal. (n.d.). Oda Nobunaga. Retrieved December 15, 2018, from http://www.samurai-archives.com/nobunaga.html

Seal. (n.d.). Toyotomi Hideyoshi. Retrieved December 15, 2018, from http://www.samurai-archives.com/hideyoshi.html

Artikel sumbangan Noctircus untuk The Patriots.


Fu-Sheng: Maharaja Diktator China Bermata Satu

Menurut catatan-catatan Cina, sejarah kemaharajaan Cina boleh dijejak kembali pada Dinasti Xia yang berkuasa pada penghujung milenium ke-2 Sebelum Masehi. Merentas masa yang mencecah hampir 4000 tahun lamanya, tamadun Cina melahirkan sejumlah pemerintah.

Sebilangan pemerintah ini, seperti Maharaja Tang Taizong dari Dinasti Tang, Kublai Khan dari Dinasti Yuan, dan Maharaja Kangxi dari Dinasti Qing, dikenang sebagai antara maharaja yang berjiwa rakyat. Akan tetapi, terdapat juga sebilangan pemerintah yang terkenal dengan kek3jaman, sifat cemerkap dan kelunturan sahsiah mereka. Salah seorang daripada mereka ini adalah Fu Sheng.

Secara teknikal, Fu Sheng bukanlah maharaja yang memerintah seluruh empayar Cina. Sebaliknya, beliau hanyalah seorang raja kecil yang berkuasa pada era Enam Belas Negeri, satu era huru-hara dan perpecahan yang berlangsung pada kurun ke-4 hingga kurun ke-5 Masehi sesudah runtuhnya Dinasti Jin. Penting untuk dinotakan bahawa catatan sejarah berkenaan era ini tidak banyak.

Pengetahuan yang dapat kita peroleh tentang era Enam Belas Negeri diambil daripada sebahagian Spring and Autumn Annals of the Sixteen Kingdoms yang dikarang pada awal kurun ke-6 Masehi.

Book of Wei dan Book of Jin yang dihimpunkan pada pertengahan kurun ke-6 dan kurun ke-7 masing-masing menjadikan Annals of the Sixteen Kingdoms sebagai salah satu sumber utamanya justeru keduanya ini berperanan sebagai naskhah pelengkapnya. Apapun, cara pandang daripada setiap penulis perlu diambil perhatian semasa membaca daripada sumber-sumber yang disebutkan ini.

Fu Sheng merupakan pemerintah kedua Dinasti Qin Terkemudian yang diasaskan oleh ayahandanya, Fu Jian. Pada mulanya, Fu Sheng tidak dijangka akan mewarisi takhta ayahandanya memandangkan beliau mempunyai dua orang abang. Menurut satu catatan, Fu Jian terdengar sebuah lagu kanak-kanak semasa memantau kehidupan rakyatnya pada suatu hari.

Catatan lain menyebutkan bahawa beliau membaca ramalan ketika mahu memutuskan nama pewarisnya sesudah kemangkatan putera sulungnya, Fu Chang. Baik lagu kanak-kanak mahupun ramalan ini keduanya mengandungi frasa ‘tiga ekor kambing mempunyai lima mata’, frasa yang beliau tafsirkan sebagai suatu perintah daripada langit. Susulan daripada itu, Fu Jian pun memutuskan untuk menamakan Fu Sheng sebagai pewarisnya memandangkan beliau buta sebelah.

Berikutan dirinya yang buta sebelah, Fu Sheng digelar pada hari ini sebagai ‘Tirani Bermata Satu’. Menurut satu catatan, Fu Sheng hilang daya penglihatan sebelah matanya akibat dis3rang seekor helang ketika beliau cuba mencuri telur-telur helang itu.

Lantaran kekurangan upayanya itu, beliau akan bertindak membvnuh sesiapa sahaja yang menggunakan perkataan seperti ‘hilang’, ‘kurang’, ‘tidak mempunyai’ dan ‘tiada’ kerana beliau menganggap mereka yang menggunakan perkataan sedemikian sedang mempersendakan kekurangan upayanya itu. Kek3jaman Fu Sheng juga dapat dilihat semasa tempoh pemerintahannya, terutama apabila sejumlah besar pegawai penting dikenakan denda dan dijatuhi hukuman m4ti mengikut selera si raja itu.

Sebagai contoh, ahli-ahli astrologi yang berkhidmat untuk Fu Sheng pernah memberikan peringatan kepadanya semasa tempoh awal pemerintahannya bahawa suatu pengebumian secara besar-besaran dan kem4tian ramai pegawai penting akan melanda pemerintahannya dalam tempoh tiga tahun seandainya beliau enggan mengubah sikapnya yang tidak berhati perut.

Tidak hanya berpaling daripada membaiki keperibadiannya, Fu Sheng malah memilih untuk merealitikan ramalan tersebut dengan membvnuh isterinya sendiri, Permaisuri Liang berserta beberapa orang pegawai penting termasuklah bapa permaisuri, Liang An dan pakciknya, Mao Gui.

Walaupun terkenal dengan sifatnya yang dahagakan darah, tempoh pemerintahan Fu Sheng tidaklah berlalu tanpa sebarang merit. Menurut catatan sejarah, Fu Sheng memiliki kekuatan fizikal yang luar biasa dan sifatnya yang ganas itu menjadikan beliau seorang pahlawan yang gagah dalam pertempuran. Beliau bahkan dikatakan cukup gagah untuk melawan haiwan-haiwan buas secara sendirian. Apapun, beliau mempunyai kekurangan dari sudut kepemimpinan justeru tidak memungkinkannya untuk menjadi seorang komander perang yang baik.

Pemerintahan Fu Sheng yang ditandai dengan kegerunan berlangsung selama dua tahun. Beliau digulingkan oleh sepupu-sepupunya, iaitu Fu Fad an Fu Jian yang bertindak pantas menyerang istana bersama sepasukan tentera tatkala mereka mengetahui bahawa Fu Sheng sudah pun mengatur rancangan untuk menghukum bvnuh mereka berdua. Pengawal-pengawal diraja yang sememangnya tidak menggemari keperibadian raja bertindak berpaling tadah. Natijahnya, pemerintahan Fu Sheng pun menemui penamatnya. Beliau ditangkap dan dijatuhi hukuman bvnuh dengan cara ditarik oleh kuda.

TERJEMAHAN:

Wu Mingren. (19 Disember 2014). The short and brvtal rule of Chinese Emperor Fu Sheng, the one-eyed tyr4nt. Ancient Origins. https://www.ancient-origins.net/history-famous-people/short-and-brut4l-rule-chinese-emperor-fu-sheng-one-eyed-tyr4nt-002469


Lelaki Ini Dakwa Imam Tirmidzi Nyanyuk Masa Menulis Hadis

Berlegar keratan sebuah tangkap layar komen seorang netizen di laman Facebook milik seorang agamawan yang  mengatakan bahawa Al-Imam At-Tirmidzi adalah seorang yang nyanyuk bahkan mereka menambah lagi bahawa mereka berasa bernasib baik kerana agamawan tersebut ada untuk membetulkan ‘kekeliruan’ Al-Imam.

Penulis sangat tersinggung membaca komentar biadab sebegini yang tentu sekali muncul akibat kejahilan serta sikap fanatik terhadap agamawan moden tanpa mereka benar-benar mengenali keperibadian Al-Imam.Justeru marilah berkenalan secara ringkas tentang Al-Imam.

Imam Al-Hafizh Ad-Dzahabi menukilkan biodata Al-Imam At-Tirmidzi di dalam kitab Siyaar A’alam An-Nubala’ beliau:

“Muhammad bin ‘Isa bin Saurah bin Musa bin Ad-Dhahhak,dan dikatakan juga namanya ialah; Muhammad bin ‘Isa bin Yazid bin Saurah bin Al-Sakan, seorang HAFIZH, ‘ALIM, IMAM lagi sangat CEMERLANG iaitulah Ibn ‘Isa As-Sulami At-Tirmidzi Ad-Dharir penulis bagi kitab Al Jami’ (Sunan), Al-‘Ilal dan selainnya.”

Di antara guru-guru Al- Imam:

Dan ramai lagi yang tidak dapat dimuatkan dalam penulisan yang ringkas ini.

Al-Imam menerima terlalu banyak pujian dari alim ulama’ di zaman beliau.

Imam Ibn Hajar Al-Asqalaniy menukilkan:

Dan berkata Abu Al Fadhil Al Bailamaniy رحمة الله عليه : Aku mendengar dari Nasir bin Muhammad As-Syairkuhi رحمة الله عليه dia berkata:Aku mendengar Muhammad bin ‘Isa At-Tirmidzi رحمه الله تعلى رحمة واسعة berkata; Telah berkata kepadaku Muhammad bin Isma’il-Al Bukhari رحمه الله تعلى رحمة واسعة ; “Terlalu banyak yang aku peroleh manfaat dari engkau berbanding apa yang engkau peroleh manfaat daripada aku”

Al Hafizh Adz-Dzahabi رحمة الله عليه membawakan pujian Imam Al Hakim رحمة الله عليه kepada Imam Abu ‘Isa رحمه الله رحمة واسعة :

Telah berkata Al Hakim رحمة الله عليه :Aku telah mendengar ‘Umar bin ‘Ilk berkata: “Telah meninggal dunia Al Bukhari رحمة الله عليه dan tidak ada penggantinya di Khurasan ini sepertimana Abu ‘Isa (At-Turmudzi) baik dari segi KEILMUANNYA,HAFALANNYA,sifat WARA’NYA dan ZUHUDNYA, sehinggakan kebutaan menimpanya dari kerana seringnya menangis”

Berbalik kepada tuduhan bahawa Al-Imam merupakan seorang yang nyanyuk,memadailah kita lihat betapa kuatnya hafalan dan ingatan beliau.Juga dinukilkan oleh Al-hafizh Adz-Dzahabi di dalam Siyaar beliau: Dan dinukilkan oleh Abu Saad Al Idrisiy رحمة الله عليه dengan sanad beliau, bahawa Abu ‘Isa At-Turmudzi رحمه الله تعلى رحمة واسعة bercerita tentang dirinya;

“Suatu hari aku dalam perjalanan menuju Makkah maka aku menuliskan dua juzu’ dari hadith-hadith yang aku telah dengarkan dari guruku.Maka apabila aku mendapatkan beliau aku bertanya kepadanya tentang catatanku dengan sangkaanku catatan aku itu masih berada bersamaku,sedangkan pada aku ketika itu hanyalah melainkan dua juzu’ lembaran kertas putih yang kosong.

Maka guruku menjawab pertanyaanku,dan apabila beliau selesai membacakan hadith-hadith itu kepadaku beliau melihat kepada lembaran kosong di tanganku itu,seraya bertanya : “Apakah engkau sekadar ingin bermain-main dengan aku?”

Lalu aku ceritakan kepadanya apa yang telah aku lakukan sebelum bertemunya kemudian aku katakan kepada beliau bahawa aku telah menghafalkan seluruh hadith-hadith itu semuanya.

Guruku lalu memerintahkan kepadaku; “Bacakan kembali hadith-hadith itu !”

Lalu aku membacakannya kepada beliau tanpa beliau membetulkan langsung bacaanku (tiada kesalahan langsung!). Beliau berkata kepadaku; “Engkau benar-benar menghafalkannya sebelum engkau datang ke mari?”

Maka aku berkata kepada beliau; “Perdengarkan kepadaku tambahan hadith-hadith yang lain”

Lalu guruku membacakan tambahan empat puluh hadith lagi kemudian menyuruh aku mengulanginya kembali. Akupun membacakannya dalam keadaan tidak tersalah walau satu huruf sekalipun”

Selain daripada kelebihan hafalan beliau, Al-Imam juga memiliki ketetelitian yang tinggi di samping metodologi yang tersendiri dalam pemilihan hadith -hadith dalam kitab karangan beliau, sebagaimana keterangan beliau di dalam ‘Ilal As-Sughra iaitu sebuah bab yang menjelaskan kaedah penulisan kitab Al-Jami’ beliau atau lebih dikenali sebagai Sunan At-Tirmidzi.

Berkata Al-Imam: “Aku telah mengumpulkan seluruh hadith-hadith yang telahpun diamalkan (dalil) bagi sekalian ahli ilmu (di zaman beliau) kecuali 2 hadith sahaja, iaitu;

1) Hadith Sayyiduna ‘Abdullah ibn ‘Abbas رضي الله عنهما : Bahawa Rasulullah ﷺ pernah menghimpunkan solat Zuhur dan Asar, kemudian Maghrib dan Isya’ ketika berada di Madinah yang bukan disebabkan kerana berada dalam perjalanan atau keadaan yang tidak tenteram dan tidak pula kerana hujan

2)Hadith yang mana Nabi ﷺ bersabda : “Jika seseorang meminum arak maka sebatlah ia dengan empat puluh sebatan,sekiranya dia mengulanginya sampai kali yang ke empat,mka bunuhlah ia”

Dan telah aku datangkan penjelasan kepada kecacatan (‘ilal) yang terkait pada periwayatan hadith-hadith ini di dalam kitabku ini“

Bahkan kitab Al-Jami’ beliau telah dipersembahkan kepada seluruh ulama’ di Khurasan dan Hijaz apabila beliau siap mengarangnya dan diperakui oleh para ulama’ itu akan kebaikan kitabnya, sehingga disifatkan bahawa sesiapa sahaja yang memiliki kitab Al-Jami’ (Sunan At-Tirmidzi) di rumah maka seolah-olah rumahnya didiami oleh seorang nabi yang berkata-kata!

Demikianlah sekelumit dari lautan pujian serta kehebatan Al-Imam yang dapat penulis himpunkan bagi menjawab tohmahan yang tidak bertanggungjawab terhadap Al-Imam.Harapan penulis agar agamawan yang dipalitkan Namanya dalam tangkap layar komen biadab yang mentohmah Al-Imam dapat segera tampil membetulkan kekeliruan serta menegur ketaksuban para pengagum dan peminat beliau.

RUJUKAN:

Tahdzib At-Tahdzib, Imam Ibn hajar Al-Asqalani

Siyaar A’lam An-Nubala’, Imam Adz-Dzahabi

Tuhfah Al-Ahwazi bi Syarh At-Tirmidzi, Syeikh Abdul Rahim Al-Mubarakfuri


Falsafah Manichaeism Dalam Attack On Titan

Attack On Titan (AOT) sudah jadi satu fenomena baru dalam peminat anime Malaysia. Walaupun, anime dan mangga ini sudan lama diterbitkan.

Tak tahu apa perasaan orang lain, tapi episod 7 dalam Finale Season ini sangat memberi impak dalam jalan cerita anime ini.

Episod ni pasti telah ubah pandangan penonton yang melihat sisi ‘innocent’ Eren Jaegar, Armin dan kawan-kawan. Mana taknya, sebelum ini Eren Jaegar dan kawan-kawan Eldiannya adalah mangsa akibat kemusnahan ‘Wall Of Maria’ dan ‘Wall Of Rose’ oleh Armored Titan dan Colossal Titan.

Lagi perit, kedua-dua titan yang telah menghancur keamanan penduduk dalam Wall Maria adalah daripada kawan mereka sendiri iaiti Reiner Braun, dan Bertolt.

Dalam episod ini, Eren Jaegar, Armin, Mikasa Ackerman dan lain-lain bagaikan tiada perasaan melihat penduduk Marley dan Eldian (yang anti Paradis) ma-ti begitu sahaja akibat tindakan mereka.

Dalam dunia ni, ada dua jenis manusia bila menonton filem atau anime. Ada yang sekadar tengok sebagai hiburan dan ada yang suka tonton filem atau anime dari sudut yang berbeza iaitu apa mesej dan falsafah yang ingin disampaikan. Sedia maklum hiburan merupakan salah satu ‘soft power’ sesebuah negara.

Contoh, Amerika Syarikat bawa budaya barat melalui Hollywood, Korea bawa budaya K-wave mereka melalui Kpop dan Kdrama, Jepun bawa budaya mereka dengan mangga dan anime. Mereka tidak saja-saja bangunkan industri hiburan tapi ada mesej dan tujuan ingin disampaikan.

Tapi dalam AOT, kurang budaya Jepun dibawa tapi lebih kepada menampilkan budaya eropah-Jerman pasca Pe-rang Dunia. Berbeza dengan Naruto dan Demon Slayer yang promosikan budaya dan sejarah Jepun.

Falsafah dalam Attack on Titan ini apa boleh disimpulkan ringkas ialah tiada hitam putih dalam dunia ini atau dualisme. Kalau orang sejarah panggil pemikiran Manichaeism yang mana kau sama ada berada di pihak kebenaran atau pihak kejahatan. Satu pemikiran berasal daripada Parsi yang tersebar luas hingga menyusup dalam beberapa agama lain.

Watak-watak dalam cerita Attack On Titan ini terpe-rangkap dengan konsep pemikiran Manichaeism. Pada awal cerita anime ini, kita akan rasa yang hanya ada dua pihak iaitu pihak baik iaitu penduduk dalam Wall dan pihak jahat iaitu Titan luar Wall padahal mereka semua dari bangsa yang sama, Eldian.

Kemudian, satu persatu misteri dibongkarkan seiring perjalanan cerita ini hinggalah kepada season finale ini.

Season Finale ini pula mengetengahkan pemikiran Manichaeism kepada penduduk Liberio atau Marley yang melihat mereka di pihak kebenaran dan Eldian daripada Paradis adalah syaitan.

Eldian yang menetap di Liberio juga terpengaruh dengan doktrin Marley seperti Reiner dan kawan-kawannya.

Tetapi dalam season ini memperlihatkan Reiner sedar dari pemikiran Manichean ini dan kedua-dua pihak ada sebab kenapa mereka berpe-rang antara satu sama lain. It’s not about good or bad, but survival.

Penonton akan disajikan dengan jalan cerita yang menyukarkan untuk menunding jari siapa yang berada di pihak kebaikan dan kejahatan kerana dunia ini tidak berpaksikan konsep Manichaeism (dua pilihan) sahaja.

Memahami konsep dunia tak berpaksi kepada dualisme atau hitam putih bukan bermakna tiada salah atau betul tapi dunia ini begitu kompleks dan rumit. Dalam Islam sendiri ada konsep halal haram, tetapi disitu ada juga perkara yang boleh berubah mengikut waqi’ keadaan.

Kadangkala kita berasa kita pihak kebenaran kerana terpe-rangkap dalam ‘Wall of Maria’ kita sendiri. Jadi bila kita mengembara keluar daripada ‘Paradis’ (comfort zone) kita, kita akan mengubah pandangan hidup kita seiring perjalanan dan pengalaman kita. Melihat masyarakat dari sudut realis.

Kesimpulannya, sentiasa melihat sesuatu dalam pelbagai sudut. Bukan hanya hitam atau putih. Malah antara kedua warna tersebut adalah warna kelabu dan luar daripada kedua warna itu pelbagai warna lagi. Jadi, pilihlah warna yang terbaik.


Saintis Jumpa Manusia Purba Setinggi 300 CM Di China

Apabila bercakap tentang evolusi, ramai akan terus terbayang perubahan daripada beruk menjadi manusia. Bayangan sebegini berlaku angkara salah faham dalam kalangan orang ramai. Ini bukan sama sekali proses evolusi.

Tiada siapa dalam dunia sains pernah mengusulkan proses evolusi sebegini rupa. Malah Charles Darwin sendiri tidak pernah berkata walau sekali pun bahawa manusia berevolusi daripada beruk. Asal-usul salah faham ini tidak dapat dikenal pasti. Guru-guru agama Islam pun tidak boleh dipersalahkan, kerana ada di Dunia Barat yang terbuai dengan bayangan tersebut.

Dengan kata mudah, proses evolusi sentiasa berlaku. Pertama sekali, evolusi mengubah sesuatu spesis selepas satu tempoh sangat lama. 100 tahun tidak cukup untuk menokhtahkan perubahan angkara evolusi.

Memang benar manusia banyak berkembang kalau dibandingkan dengan generasi tahun 1820 hingga 1920. Namun perubahan ini adalah kerana perbezaan dari segi manfaat nutrisi, pengagihan makanan, penjagaan kesihatan dan didikan kebersihan… bukannya genetik (Blaszczak-Boxe, 2014).

Evolusi manusia adalah sebuah proses berpanjangan, barangkali 2 hingga 6 juta tahun dahulu. Berdasarkan bukti saintifik, manusia dan beruk (serta seangkatannya) berkongsi terlalu banyak persamaan dari segi fizikal dan tingkah laku.

Perkongsian ini terjadi kerana manusia dan beruk (serta seangkatannya) mempunyai leluhur yang sama (Potts, 2020). Ini adalah dapatan sains, bahawasanya 99 peratus DNA antara manusia dan cimpanzi adalah sama (Gibbons, 2012).

Namun para agamawan terutamanya Islam mempunyai hujah balas yang selaras dengan akidah. Mereka tidak menafikan perihal dapatan sains.

Malah mereka mengiyakan persamaan DNA ini. Cuma ada satu hujah pengukuh – Tuhan mencipta haiwan-haiwan seperti beruk, bonobo dan cimpanzi untuk menunjukkan apa itu manusia kalau tanpa akal.

Walau apa pun, tiada masalah pun jika ilmu evolusi itu sendiri ditelusuri. Pengetahuan tidak menjejaskan akidah.

Dan pada tahun 1933, sekumpulan buruh China telah menemui sesuatu yang mungkin merombak semula pengetahuan saintifik tentang proses evolusi.

Memperkenalkan Targaryen Timur

1930-an memang satu lembaran yang sangat buruk dalam sejarah China. Setelah menggulingkan Dinasti Qing, sebuah republik baru ditubuhkan Sun Yat-sen. Walau bagaimanapun, nasib republik ini sangatlah teruk.

Bermula September 1931, negara baru ini perlu berdepan dengan bala daripada Jepun yang menyµsµp bukan main laju. Sekumpulan buruh di wilayah Harbin sedang membina jambatan. Harbin pada tahun 1933 sudah dipegang Jepun. Semasa membina, mereka terjumpa sebuah tempurung kepala yang sangat unik.

Semua tahu pada masa itu – tempurung ini datang daripada zaman lampau. Untuk mengelakkan khazanah biologi ini jatuh dalam tangan Jepun, mereka menyembunyikannya dalam sebuah telaga… dimana ia bertapa selama 85 tahun.

Maklumat tentang tempurung ini menyapai telinga pemikir Universiti Hebei GEO pada tahun 2018. Lalu seorang profesor bernama Ji Qiang terus memulakan usaha penggalian.

Dan tersemadi dalam takungan air mutlak ini adalah tempurung kepala itu. Sesungguhnya semua yang menyembunyikannya sudah menjadi rangka dan tulang. Kini anak keturunan mereka menggalas amanah untuk kaji.

Tempurung tersebut dikenal pasti milik seorang lelaki yang hidup sekurang-kurangnya 146,000 tahun lalu (AFP, 2021). Penemuan ini membangkitkan persoalan tentang susur galurnya pula – sama ada Homo sapiens atau Homo neanderthalis. Sebelum menganalisis lebih dalam, mereka menimbangkan satu nama untuk lelaki ini – Dragon Man.

Susur Galur Berjambat

Dragon Man hidup sangat lama, iaitu sampai 50 tahun. Dalam pancaindera usia moden, usia ini baru pertengahan. Ini kerana sains telah memanjangkan ha.yat manusia, dengan perubatan moden dan vaksin berkesan. Industri makanan pula dimajukan dengan teknologi sains.

Kiranya penya.kit dibendung dengan cara rawatan dan pencegahan. Dan pencegahan itu tentu sekali vaksin dan diet seimbang.

Namun bagi zaman purbakala sebegini, lima dekad adalah usia sangat lanjut. Hidung Dragon Man sangat besar, membolehkannya bernafas semasa bekerja berat.

Tempurung kepalanya bersaiz 1.3 kali ganda lebih besar untuk dibandingkan dengan tempurung kepala manusia hari ini. Bermakna badan Dragon Man sangat besar, barangkali sasa dengan lemak dan otot (Sample, 2021).

Saintis masih lagi sedang membuat anggaran secara rasmi. Kalau congak dari segi saiz tempurung kepala, tinggi Dragon Man mungkin mencecah 300 sentimeter (10 kaki). Namun ini adalah congakan sahaja.

Sekalipun tidak sampai 10 kaki, ketinggian Sultan Kosen pun sudah cukup tinggi… sedangkan ramai manusia prasejarah yang renek belaka. Saintis juga belajar bahawa Dragon Man adalah jenis manusia baru, iaitu Homo longi.

Manusia moden (Homo sapiens) dan Dragon Man pula berkongsi satu jenis leluhur yang sama, sekali gus membangkitkan teori baru tentang proses evolusi manusia… kerana ada “jenis leluhur” lain sebagai jambatan.

RUJUKAN:

AFP. (2021, Jun 27). ‘Dragon Man’ may be our closest ancestor. The Star Online.

Blaszczak-Boxe, A. (2014, Julai 21). Taller, Fatter, Older: How Humans Have Changed in 100 Years. Live Science.

Gibbons, A. (2012, Jun 13). Bonobos Join Chimps as Closest Human Relatives. Science Magazine.

Potts, R. (2020, Oktober 27). Introduction To Human Evolution. Human Origins.

Sample, I. (2021, Jun 25). Massive human head in Chinese well forces scientists to rethink evolution. The Guardian.


Penemuan Rangka Di Atas Katil Duyung

Jujurnya malas jugalah untuk bercerita pasal duyung. Asyik-asyik pasal Amber Heard saja. Bosan pun ada. Tetapi apakan daya – saintis buat penemuan menarik di Greece. Dan kena pula dengan hal duyung.

Tanpa merepek panjang, kita buka langkah terus ke bandar Kozani yang terletak di utara Greece. Kozani terletak di antara dua jalan utama yang menghala keluar negara. Satu jalan ke Albania. Satu lagi ke North Macedonia. Jaraknya ke pantai pula ada lah dalam 100 kilometer.

Cakap macam ini memang tidak nampak sangatlah apa kena mengena dengan duyung. Kena ulas lebih lanjut kerana di sinilah saintis menemui rangka seorang wanita daripada zaman barangkali pra-Nabi Isa (as). Anggaran saintis adalah dalam lingkungan 100 S.M. hingga 1 S.M. Mudah kata 2,000 tahun yang lalu.

Rangka ini tersemadi elok dalam sebuah liang lahad yang ada binaan gangsa mirip katil (Jarus, 2022). Pada katil ini pula terpahat symbol Apollo iaitu burung membawa ular. Selepas meneliti, saintis perasan sisa-sisa kayu pada katil ini. Bermakna ada barangan berkayu, mungkin keranda barangkali – tetapi sudah reput.

Wanita tersebut dihias dengan emas rekabentuk daun di bahagian kepala. Tangan pula ada benang diperbuat daripada emas. Dan yang paling ketara, ada barangan perhiasan seperti kerongsang. Barangan perhiasan inilah yang dikatakan duyung.

Hampir semua berbentuk duyung.

Rangka Yang Bercerita Tentang Masa

Sejarah Greece sebenarnya rumit untuk disingkap sekilas pandang. Banyak tamadun bertapak di sini. Banyak bangsa menguasai bumi ini. Tempoh Yunani Kuno berakhir memberi laluan kepada Zaman Hellenistik, iaitu selepas kemangkatan Alexander the Great pada tahun 323 S.M. Zaman Hellenistik pula berakhir memberi laluan kepada kebangkitan Rom. Tamadun Rom pula berpucuk daripada sebuah kerajaan monarki yang tumbang menjadi republik. Ikut dapatan saintis, wanita tersebut hidup pada zaman penghujung Republik Rom.

Buat masa ini saintis sedang mengkaji rangka ini untuk mengenal pasti tahap kesihatan dan usia wanita tersebut pada ambang kematian. Mungkin dari situ, mereka boleh tahu punca kematian. Walaupun mati itu sememangnya pasti, punca kematian boleh menunjukkan satu sisi yang tiada dalam buku. Misal kata berlaku satu peperangan semasa zaman wanita tersebut. Andai kata bukti cukup, kita boleh dapat perspektif baharu menandakan inilah mangsa peperangan tersebut.

Perspektif ini membuka dimensi perbincangan yang jauh lebih mendalam. Kerana tahap kesihatannya akan tunjuk – wanita ini lapar atau sentiasa kenyang? Rangka ini ada kesan kecederaan tidak? Kalau ada kesan, tajam (pedang) atau tumpul (tukul)? Banyak manfaatnya.

Tentang Wanita Tersebut

Keluarga susah zaman dulu dengan sekarang jauh berbeza. Keluarga susah sekarang memang ramai yang dihimpit kesusahan. Tetapi ada yang selamba renovate rumah flat sampai boleh jadi lima bilik pakej dapur basah kering. Keluarga susah terdahulu akan menjadi “askar” pemimpin dalam catur kuasa (Garland, 2021).

Mereka akan tumbang dulu. Kalau tidak jadi askar, kena jadi petani. Andai musuh datang. Habis semua dibakar dan anak isteri dibawa lari. Ikut pada kriteria pengebumian, saintis yakin wanita ini bukan daripada keluarga susah. Warga miskin takkan mampu mengebumikan ahli keluarga sebegitu rupa.

Pada zaman itu, Kozani adalah sebuah bandar penting yang digelar Mavropigi. Di sini ada kuil khas untuk Apollo. Maka dari sini saintis berteori sama ada wanita ini bangsawan diraja atau biarawati kuil yang sangat penting. Tidak banyak yang diketahui tentang Kozani pada masa itu. Dalam lembaran sejarah ada jurang (gap) antara Zaman Hellenistik hingga Zaman Uthmaniyah. Maka wanita ini mungkin satu hari nanti boleh bercerita macam-macam walau tidak bernyawa.

RUJUKAN:

Garland, R. (2021, Januari 22). The Life of a Poor Man in Ancient Rome. Wondrium Daily.

Jarus, O. (2022, Jun 4). 2,100-year-old burial of woman lying on bronze ‘mermaid bed’ unearthed in Greece. Live Science.


Orang Viking Ada Darah Campuran?

Sebut saja nama Viking, kita membayangkan sekumpulan p4hlawan yang mengembara dari rantau Scandinavia ke seluruh pelosok Eropah dengan tujuan meny3rang, menjarah dan berdagang. Mendengar saja nama mereka, ia sudah pasti menggerunkan penduduk dan kerajaan-kerajaan Eropah ketika itu. Tetapi siapa sangka rupanya orang Viking datang dari pelbagai latar belakang berbeza, bukannya satu jenis seperti didakwa rejim N4z1 Jerman.

Satu kajian genetik yang diterbitkan dalam jurnal penyelidikan Nature mendedahkan orang Viking dari pelbagai tempat di Scandinavia bukan saja berlayar ke pelbagai tempat di dunia. Malah, kajian sama mendedahkan individu berambut hitam dalam kalangan mereka lebih banyak berbanding dalam kalangan orang Denmark hari ini. Sesetengah mungkin lahir sebagai orang Viking tetapi ada juga yang memilih mengikut atau dipaksa mengikut budaya masyarakat tersebut.

Salah seorang penulis kajian, Prof Eske Willerslev dari Universiti Copenhagen berkata, “Orang Viking tidak terhad kepada orang Scandinavia yang berambut perang sahaja”. Willerslev bersama pasukan penyelidik dari Universiti Copenhagen dan Universiti Cambridge membuat jujukan genom membabitkan 442 rangka manusia yang tinggal di Eropah antara 2400 SM hingga 1600 Masihi.

Majoriti tulang yang diuji tinggal semasa era Viking yang bermula dari 750 hingga 1050 Masihi. Kajian ini turut mengambil data yang wujud membabitkan 1,000 individu yang hidup pada era bukan Viking dan 3,855 individu moden hari ini.

Berdasarkan keputusan kajian, mereka mendapati bermula pada Zaman Besi, genetik selatan Eropah memasuki Denmark sebelum tersebar ke utara sementara genetik dari sebelah Asia pula memasuki Sweden. Keputusan ini yang mendorong Prof Willerslev berkata, “Viking secara genetik bukan orang Scandinavia yang tulen.”

Bagaimanapun, keputusan kajian turut mendedahkan orang Viking bukan satu populasi yang sama tetapi tiga kumpulan utama yang datang tempat berbeza di Scandinavia. Perbezaan ini dapat dilihat di negara-negara Scandinavia moden hari ini. Begitupun, orang Viking di barat daya Sweden berkongsi ciri genetik sama dengan saudara jauh mereka di Denmark dan kepelbagaian genetik dikesan di kawasan-kawasan pesisir pantai.

Analisis ini turut mengesahkan asal-usul orang Viking yang bertapak di negara-negara Eropah. Misalnya di England, kumpulan orang Viking yang bertapak di situ datang dari Denmark dan ia dibuktikan menerusi nama tempat dan rekod sejarah. Wilayah-wilayah Baltik didominasi orang Viking Sweden sementara orang Viking Norway meneroka Isle of Man, Greenland, Ireland dan Iceland. Bagaimanapun, ada juga rekod menunjukkan orang Viking Denmark menghala ke Rusia.

Kajian sama turut mendedahkan s3rangan-s3rangan Viking bersifat tempatan. Ini berdasarkan penemuan rangka empat bersaudara dan seorang saudara terdekat mereka di Salme, Estonia dan hidup pada tahun 750 Masihi. Kumpulan ini dikatakan menjadi sebahagian kumpulan peny3rang Viking yang datang dari Sweden. Selain itu, mereka turut menemui dua rangka yang ditanam di Orkney bersama p3dang-p3dang Viking tetapi bukan berdarah Scandinavia.

Prof Willerslev menambah, “Viking bukan fenomena etnik tulen tetapi lebih kepada gaya hidup yang boleh diamalkan sama ada anda orang Scandinavia atau bukan Scandinavia. Pengaruh genetik asing sebelum dan semasa era Viking turut menjelaskan variasi genetik rambut hitam yang biasa dilihat dalam kalangan orang Viking.

Pakar arkeologi era Viking dari Universiti York, Dr Steve Ashby melihat kajian ini mengesahkan pergerakan dan perdagangan yang wujud semasa era berkenaan. Beliau berkata, “Bukti aliran genetik dari selatan Eropah dan Asia amat mengejutkan dan mengisi maklumat terbaru kajian sebelumnya bahawa kesalinghubungan berskala besar berlaku pada tempoh itu.

“Kajian ini turut menyediakan maklumat baru berkenaan tahap hubungan dan pengasingan dalam Scandinavia sendiri dan membuka maklumat baru tentang komposisi kumpulan peny3rang Viking.” Profesor Judith Jesch dari Universiti Nottingham menyifatkan maklumat tersebut tidak akan mengubah buku sejarah.

Namun begitu, pada masa sama, beliau menambah, “Ramai pakar arkeologi mencadangkan kebanyakan idea kebudayaan tiba di Scandinavia melalui Denmark, jadi amat menarik untuk membincangkan apa maksud aliran genetik ini dari segi bagaimana budaya mereka bercampur. Apakah ia berlaku disebabkan oleh pergerakan manusia atau melalui proses lain?”

RUJUKAN:

Davis, Nicola. (2020). Dark hair was common among Vikings, genetic study confirms. The Guardian. https://www.theguardian.com/science/2020/sep/16/dark-hair-was-common-among-vikings-genetic-study-confirms